‘Akan buktikan Mahathir mempunyai pandangan negatif’ – Mohamed Apandi
Oleh NUZULSHAM SHAMSUDDIN

3 Disember 2020, 4:47 pm
KUALA LUMPUR – Bekas Peguam Negara, Tan Sri Mohamed Apandi Ali akan mengemukakan bukti bahawa Tun Dr. Mahathir Mohamad mempunyai pandangan negatif dan kebencian sehingga mendorongnya menamatkan perkhidmatan sebagai Peguam Negara dengan apa cara sekali pun.
Dalam pernyataan balasan yang difailkan pada 25 November lalu oleh peguam Datuk Baljit Singh Sidhu, Mohamed Apandi berkata, jika bukan disebabkan penamatan jawatannya yang bertentangan perlembagaan, kontraknya sebagai pegawai undang-undang pada masa material masih sah dan kekal serta berhak kepada saraan dan faedah.
Katanya, beliau akan mengemukakan keterangan yang menunjukkan bahawa peranan Yang di-Pertuan Agong tidak diambil kira dan ditimbangkan oleh Mahathir, justeru terdapat kegagalan dalam proses penamatan jawatannya selaku Peguam Negara.
Pengurusan kes itu kemudian ditetapkan pada 11 Disember ini bagi  peguam Mohamed Apandi memfailkan permohonan mendapatkan beberapa dokumen berkaitan.
Pada 13 Oktober lalu, Mohamed Apandi memfailkan saman menuntut ganti rugi RM2.2 juta terhadap Mahathir dan Kerajaan Malaysia, dan memohon mahkamah mengisytiharkan pemecatan beliau sebagai Peguam Negara oleh bekas perdana menteri itu, adalah tidak sah.
Mohamed Apandi memfailkan saman secara dalam talian di Mahkamah Tinggi di sini, dengan menamakan Dr.Mahathir sebagai defendan pertama dan Kerajaan Malaysia sebagai defendan kedua.

Dalam penyataan tuntutannya, Mohamed Apandi yang juga bekas Hakim Mahkamah Persekutuan, sebelum dilantik sebagai Peguam Negara pada 2015, antara lain memohon pengisytiharan bahawa defendan pertama telah menyalahgunakan kedudukannya dan bahawa defendan pertama telah mendorong berlakunya pelanggaran kontrak antara beliau dan Kerajaan Malaysia.
Beliau juga memohon mahkamah mengisytiharkan bahawa wujud kegagalan berhubung pematuhan terhadap Perkara 145, Perlembagaan Persekutuan, dalam pemecatannya dan bahawa pemecatannya sebagai AG adalah tidak mengikut undang-undang, oleh itu ia adalah tidak sah.
Mohamed Apandi memohon ganti rugi khas RM2,233,599.36, ganti rugi am, ganti rugi teladan dan/atau punitif, kos dan relief lain yang difikirkan wajar oleh mahkamah.
Bagaimanapun Mahathir dan kerajaan Malaysia dalam pernyataan pembelaanya pula, menegaskan tindakan mereka menamatkan kontrak perkhidmatan Mohamed Apandi sebagai Peguam Negara pada 2018 adalah sah serta mengikut peruntukan undang-undang dan memohon mahkamah menolak saman Mohamed Apandi terhadap mereka.-K!ONLINE


Polis siasat dakwaan dera pekerja Top Glove
Oleh ISKANDAR SHAH MOHAMED

3 Disember 2020, 5:54 pm
SHAH ALAM – Polis Selangor telah menjalankan siasatan menyeluruh dakwaan syarikat Top Glove mengenai pekerja asing mereka dikasari anggota keselamatan di kawasan asrama kilang yang dilaksanakan Perintah Kawalan Pergerakan Diperketatkan (PKPD).
Jurucakap Khas Ops Covid-19 Polis Selangor, Asisten Komisioner Muhammad Yazid Muhammad Yew berkata, pihaknya menerima satu laporan polis berhubung insiden itu petang semalam.
“Ya, kita memang ada terima laporan polis daripada Top Glove mengenai dakwaan itu (kekasaran anggota keselamatan).
“Kertas siasatan dibuka mengikut Seksyen 324 Kanun Keseksaan,” katanya pada sidang akhbar di Ibu Pejabat Polis Kontinjen (IPK) Selangor di sini hari ini.
Semalam, media melaporkan penularan rakaman video berdurasi 19 saat memaparkan seorang lelaki dipercayai pekerja asing didera seorang anggota keselamatan yang memakai pakaian tentera dalam laman sosial Facebook.
Menerusi video tersebut, lelaki berpakaian celoreng tentera itu memegang alat seperti cambuk mengarahkan pekerja asing yang dikatakan melanggar perintah kuarantin PKPD itu berguling atas tanah.

Terdahulu, Panglima Angkatan Tentera Malaysia (ATM), Jeneral Tan Sri Affendi Buang dalam sidang akhbar  menjelaskan pihaknya mengambil maklum mengenai kejadian itu dan siasatan awal mungkin berpunca disebabkan provokasi.
“Kami telah membuat siasatan awal, apa yang saya mahu nyatakan di sini, saya menyeru masyarakat, orang yang dalam kawalan kuarantin ini dapat berikan kerjasama, saya tahu anggota saya bertindak sedikit melebihi batas, saya minta maaf.
“Mereka bertugas 24 jam, bermacam-macam cabaran dan isu dihadapi, namun kita tidak mendengar sebarang aduan dan mereka dapat beri sumbangan apatah lagi ketika negara menghadapi masalah dan bencana ini.
“Mungkin terlepas satu atau dua dan mungkin provakasi serta tindakan-tindakan luar, mungkin terkeluar perkataan seperti itu, kalau boleh semua bekerjasama ikut peraturan dan prosedur operasi standard (SOP),” katanya. – K!ONLINE


Lapan individu positif Covid-19 di Meru
Oleh NOR AZIHAN MD. GHAZALI

3 Disember 2020, 5:28 pm
KLANG – Seramai lapan individu positif Covid-19 hasil saringan komuniti bersasar yang dilaksanakan di kawasan sekitar Perintah Kawalan Pergerakan Diperketatkan (PKPD) Meru di sini semalam.
Perkara itu dimaklumkan Menteri Besar Selangor, Datuk Seri Amirudin Shari menerusi ciapan di laman twitter rasminya hari ini.
“Alhamdullillah, saringan komuniti bersasar yang dijalankan semalam di kawasan sekitar PKPD Meru telah pun selesai.
“Seramai 541 orang telah disaring, 532 orang disahkan negatif manakala lapan kes yang positif telah dirujuk kepada Pejabat Kesihatan Daerah (PKD),” katanya.
Difahamkan baki seorang lagi masih menunggu keputusan.
Dalam perkembangan sama, Amirudin menjelaskan 69 peratus yang hadir semalam telah melakukan pra-pendaftaran kendiri menerusi aplikasi Langkah Masuk Dengan Selamat (SELangkah).

“Ternyata digitalisasi ini telah mempermudahkan urusan-urusan penjejakan kontak dalam mengekang penularan wabak ini,” ujarnya.
Terdahulu, saringan komuniti bersasar memfokuskan penduduk dari Taman Meru 3, Taman Seri Meru, Taman Bayu dan Taman Desa Permai, Meru susulan kenaikan mendadak kes positif Covid-19 yang dikaitkan dengan Kluster Teratai.
Proses saringan itu dikendalikan 35 petugas kesihatan dari SELCARE serta PKD Klang bermula pukul 9 pagi hingga 2 petang di Dewan Masyarakat Taman Meru 3, Meru. – K! ONLINE


Kedah Wakanda sebenar?
3 Disember 2020, 5:18 pm
PETALING JAYA- Susulan pengumuman Menteri Besar Kedah, Muhammad Sanusi Md. Nor mengenai deposit mineral di negeri itu yang berjumlah RM62 bilion, netizen tidak membuang masa mengaitkan negeri itu dengan Wakanda, sebuah kerajaan fiksyen dalam filem dengan nama yang sama.
Tanda pagar #WaKedahForever turut menjadi trending dengan seorang netizen, @ijaicool membayangkan negeri Kedah bakal menjadi maju seperti Wakanda.
Dia menyunting gambar Wakanda dengan bangunan ikon negeri Kedah yang mencuit hati ramai pengguna Twitter.
Sehingga pukul 4.40 petang, gambar itu diulangciap sebanyak 7,000 kali.
Namun, ada juga yang menyatakan kegusaran mengenai kerosakan alam yang bakal berlaku selepas mineral dilombong.
Terdahulu, Muhammad Sanusi disindir kerana salah menyebut nilai mineral itu pada RM43 trilion.

“43 trilion, mereka jumpa Vibranium ke apa? Kedah akan melaungkan slogan WaKedahForever sedikit masa lagi,” ujar @akhlilridza. – K! ONLINE


Agong sertai operasi cari mangsa lemas
Oleh KOSMO!

3 Disember 2020, 5:40 pm
Oleh ABDUL RASHID ABDUL RAHMAN
TEMERLOH – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah hari ini mencemar duli meninjau dan menyertai operasi pencarian mangsa lemas di Kampung Tebing Tinggi di sini.
Al-Sultan Abdullah yang diiringi Pemangku Raja Pahang, Tengku Hassanal Ibrahim Alam Shah Al- Sultan Abdullah meluangkan masa kira-kira sejam menyertai operasi mencari menaiki bot bersama pasukan mencari dan menyelamat.
Terdahulu Yang di-Pertuan Agong tiba di pusat operasi mencari di Kampung Tebing Tinggi pada pukul 2.15 petang sebelum baginda mendengar taklimat mengenai operasi pencarian.
Al-Sultan Abdullah kemudian bertemu dengan keluarga mangsa memberikan kata semangat dan menyampaikan sumbangan.
Dalam pada itu, bapa mangsa Hamka Abu Bakar, 62, berkata, kehadiran Yang di-Pertuan Agong amat bermakna dalam waktu sukar dihadapinya ketika ini.

“Saya berterima kasih bersyukur kerana baginda sudi meluangkan masa kepada rakyat seperti kami.
“Saya meminta anak saya dapat ditemukan kembali kerana saya berharap anak dapat dikebumikan di tanah perkuburan,” katanya.
Sementara itu, Pengarah Jabatan Bomba dan Penyelamat Malaysia (JBPM) Pahang, Wan Mohammad Zaidi bin Wan Isa berkata, operasi yang memasuki hari ketujuh hari ini akan diteruskan dua hari lagi.
Ujarnya, operasi akan ditumpukan di kawasan tumpuan seperti melakukan penyelaman di bawah sangkar ikan.
Jumaat lalu seorang lelaki dikhuatiri lemas selepas dipercayai terjatuh dari bot di Sungai Pahang berhampiran Kampung Kunjan di sini.
Dalam kejadian kira-kira pukul 9.30 pagi itu mangsa, Loqman Hamka, 20, keluar menaiki bot bagi melihat rawai yang dipasang di Sungai Pahang.
Bagaimanapun bot dinaiki mangsa kemudiannya ditemukan hanyut oleh penduduk setempat. – K! ONLINE


Syafiq Kyle korban rambut demi filem
Oleh SAIRUL ZAMRI MISRANI

3 Disember 2020, 5:40 pm
PETALING JAYA – Pelakon Syafiq Kyle terpaksa mengorbankan rambutnya yang disimpan hingga ke paras bahu demi tuntutan watak dalam sebuah filem aksi.
Menerusi perkongsian dalam Instagramnya, Syafiq atau nama sebenarnya Mohd. Syafiq Shamim Abdul Razak, 28, memberitahu dia tiada pilihan lain dan terpaksa mengucapkan selamat tinggal kepada rambut kesayangannya demi karakter yang dipikul.
Difahamkan, Syafiq akan muncul dalam filem arahan sutradara Andre Chiew dan Nazeem Shah dengan membawakan watak Khairul.
Menerusi filem terbitan Astro Shaw dan Blackflag tersebut, Syafiq yang dinobatkan sebagai Pelakon TV Lelaki Popular Anugerah Bintang Popular ke-32 (ABP32) akan bergandingan bersama Datuk Aaron Aziz dan beberapa pelakon hebat lain.
Menjengah ke ruangan komen, pelakon Mimi Lana turut meninggalkan kata-kata nakal berserta emoji dengan mengatakan Syafiq terpaksa beralah dan memotong rambut demi tuntutan kerjaya.
Terdahulu, kemesraan kedua-dua pelakon itu semakin terserlah selepas hubungan cinta mereka dikhabarkan mula bertaut kembali baru-baru ini. – K! ONLINE


11 polis termasuk kaki tangan awam, ahli keluarga positif
Oleh MOHD SHARKAWI LONDING

3 Disember 2020, 4:03 pm
JOHOR BAHRU – Seramai lima pegawai dan anggota, dua pegawai awam serta empat ahli keluarga polis di negeri ini disahkan positif Covid-19.
Ketua Polis Johor, Datuk Ayob Khan Mydin Pitchay berkata, kes itu melibatkan individu yang bertugas di tiga Ibu Pejabat Polis Daerah (IPD) iaitu IPD Batu Pahat, Johor Bahru Selatan serta Iskandar Puteri.
“Bagi IPD Batu Pahat, dua anggota berpangkat rendah dan dua pegawai awam disahkan positif Covid-19 dan seramai 40 pegawai serta anggota termasuk ahli keluarga diarahkan menjalani kuarantin.
“IPD Johor Bahru Selatan pula melibatkan dua anggota selain 63 individu sedang menjalani kuarantin,”katanya dalam satu kenyataan di sini hari ini.
Ayob Khan berkata, manakala IPD Iskandar Puteri pula seramai seorang pegawai kanan serta empat ahli keluarganya disahkan positif.
Katanya, seramai 112 individu dikenakan kuarantin.-K! ONLINE


Bantah bina tempat abu mayat
Oleh NOR AZIHAN MD. GHAZALI

3 Disember 2020, 4:13 pm
KLANG – Lebih 1,000 penduduk Taman Bukit Lipat Kajang di sini membantah pembinaan kolumbarium (tempat letak abu mayat) setinggi lima tingkat di Lot 1092 kerana kedudukannya yang terlalu hampir dengan kediaman penduduk.
Lebih mengecewakan, pembinaan itu didakwa tidak mematuhi prosedur operasi standard (SOP) yang digariskan Jabatan Perancang Bandar dan Desa, Majlis Perbandaran Klang (MPK) dan beberapa jabatan lain yang terlibat.
Wakil penduduk, Khairul Shah Abdullah berkata, semakan mendapati kedudukan bangunan yang bakal dibina adalah kira-kira 14 meter sahaja daripada kediaman penduduk berbanding dibenarkan pihak berkuasa pad jarak 40 meter.
Katanya, ini bakal menyebabkan kesesakan lalu lintas, gangguan bunyi dan emosi daripada segi kepercayaan agama serta hak individu kepada penduduk kelak.
“Bantahan pernah dilakukan sejak 2016 lagi namun tidak menemui jalan penyelesaian.
“Kita mencadangkan kolumbarium itu dibina di tanah milik persatuan yang lain di Meru yang jauh daripada perumahan penduduk,” katanya kepada pemberita di sini hari ini.

Terdahulu, Khairul Shah bersama bersama beberapa penduduk hadir bagi menyerahkan memorandum bantahan berkenaan pembinaan kolumbarium itu kepada Yang Dipertua MPK yang diterima Pengarah Komunikasi Korporatnya, Norfiza Mahfiz.
Kata Khairul Shah, pembinaan kolumbarium itu tidak sesuai di kawasan perumahan penduduk khususnya di kawasan bandar.
“Keadaan akan jadi tidak terkawal terutamanya ketika perayaan Qing Ming pada setiap tahun yang mana kira-kira 40,000 kenderaan milik penganut Buddha akan diparkir di kawasan perumahan ini.
“Kehadiran mereka ini jelas akan mengganggu kehidupan penduduk yang majoritinya beragama Hindu. Masyarakat harus ingat, isu agama ini sangat sensitif dan semua pihak perlu menghormari satu sama lain,” katanya.
Mengulas lanjut, beliau berkata, turut mempersoalkan pihak berkuasa yang akan mengadakan mesyuarat berhubung pembinaan struktur itu pada Selasa hadapan tanpa memanggil wakil penduduk.
“Kita kesal apabila mereka hanya menjemput wakil-wakil persekutuan dan MPK termasuk melantik Pengerusi Jawatankuasa Tetap Pelaburan, Perindustrian dan Perdagangan, Industri Kecil dan Sederhana (IKS) Selangor, Datuk Teng Chang Khim selaku pengerusi mesyuarat.
“Pelantikan ini bertentangan dengan Kanun Tanah Negara, yang mana ahli politik tidak dibenarkan menjadi pengerusi mesyuarat berkenaan pembinaan berkaitan tanah,” katanya.
Justeru, Khairul Azhar menegaskan satu laporan kepada Suruhanjaya Pencegahan Rasuah Malaysia (SPRM) akan dilakukan Isnin depan. -K!ONLINE


11 RUU perbekalan telah diluluskan
Oleh ZULKIFLI MANZOR

3 Disember 2020, 4:44 pm
KUALA LUMPUR – Persidangan Dewan Rakyat hari ini meluluskan tiga lagi Rang Undang-Undang (RUU) Perbekalan (Belanjawan) 2021 peringkat peringkat jawatankuasa.
Ia melibatkan Kementerian Perdagangan Antarabangsa dan Industri (MITI), Kementerian Perdagangan Dalam Negeri dan Hal Ehwal Pengguna (KPDNHEP) dan Kementerian Pembangunan Usahawan dan Koperasi (MEDAC).
Keputusan berkenaan sekali gus menjadikan jumlah keseluruhan RUU Perbekalan 2021 yang telah diluluskan sejak 30 November lalu sebanyak 11.
Yang Dipertua Dewan Rakyat, Datuk Azhar Azizan Harun mengumumkan undian RUU Perbekalan 2021 peringkat jawatankuasa MITI diluluskan menerusi undi belah bahagi.
“Seramai 110 bersetuju, 104 tidak bersetuju, manakala enam Ahli Parlimen tidak hadir,” katanya di Dewan Rakyat hari ini.
Undian belah bahagi dijalankan selepas lebih 15 Ahli Parlimen bangun menyokong supaya RUU itu diputuskan menerusi kaedah itu.

Sesi penggulungan RUU Perbekalan 2021 bagi peringkat MITI dilakukan oleh Menterinya, Datuk Seri Mohamed Azmin Ali.
RUU Perbekalan 2021 peringkat jawatankuasa KPDNHEP dan MEDAC pula diluluskan melalui undian suara ramai.
Azhar seterusnya mengumumkan persidangan Dewan Rakyat ditangguhkan sehinga pukul 10 pagi pada Isnin ini. – K! ONLINE


Penyelidik MMU bangunkan COV_CTX analisis kes Covid-19
Oleh SITI A'ISYAH SUKAIMI

3 Disember 2020, 4:35 pm
CYBERJAYA – Sekumpulan 11 penyelidik dari Universiti Multimedia (MMU) membangunkan ‘senjata’ tambahan dalam memerangi pandemik menerusi penciptaan COV_CTX: CT-Scan paru-paru dan kecerdasan buatan (Ai) x-ray yang membolehkan analisis kes Covid-19.
Penyelidik tersebut diketuai oleh Dr. Nor Azlina Ab Aziz serta pensyarah daripada pelbagai fakulti iaitu Dr. Nor Hidayati Abdul Aziz, Prof. Madya Dr. Kamarulzaman Ab. Aziz, Siti Zainab Ibrahim, Dr. Md Jakir Hossen, Syabeela Syahali, Norhidayah Mohamad dan Muharniza Azinita Musa.
Tiga lagi penyelidik terdiri daripada pelajar postgraduate MMU iaitu Md. Armanur Rahman, Chy Mohammed Tawsif Khan dan Sharifah Noor Masidayu Sayed Ismail.
Menurut kenyataan akhbar MMU, sistem COV_CTX yang menggunakan Ai adalah untuk menganalisis imej paru-paru x-ray dan imbasan CT-Scan bagi tanda jangkitan Covid-19.
“Imej paru-paru tersebut yang disyorkan oleh Pertubuhan Kesihatan Sedunia (WHO) sebagai alat alternatif untuk diagnostik dan pengurusan klinikal bagi pesakit Covid-19 di bawah beberapa kriteria.
“Selain itu, sistem ini juga dilengkapi dengan ciri-ciri pengurusan pesakit khususnya, ia mempunyai fungsi diagnostik utama menggunakan imej paru-paru serta pengurusan rekod pesakit,” katanya di sini hari ini.

Pada masa sama, ia juga mempunyai ciri-ciri penjejakan lokasi untuk memantau keberadaan pesakit selain pemantauan kesihatan melalui penilaian kendiri pesakit.
“COV_CTX ini dibangunkan sebagai aplikasi mudah alih berasaskan web dan Android serta disasarkan untuk digunakan pengamal perubatan dan pihak berkuasa kesihatan serta pesakit.
“Sistem ini juga menjana analisis yang mendalam terhadap X-ray dan imej imbasan dada pesakit gejala tanpa memerlukan bantuan manusia dengan kadar ketepatan 97 peratus,” katanya.-K! ONLINE


Bantu orang bukan hanya dengan duit tetapi hati – Ebit Lew
Oleh MOHD. HAIKAL ISA

3 Disember 2020, 3:49 pm
PETALING JAYA – Pendakwah bebas, Ebit Lew menasihatkan masyarakat agar tidak hanya melihat bantuan kebajikan atau kerja amal tertumpu kepada wang ringgit semata-mata.
Kata Ebit atau nama sebenarnya, Ebit Irawan Ibrahim Lew, memberi pertolongan kepada orang lain turut memerlukan sebuah keikhlasan.
“Bantu orang bukan hanya dengan duit tetapi juga hati dan keikhlasan.
“Bersama saya sekarang 20 orang anak muda. Mereka tiada duit yang banyak tetapi mereka ada tenaga. Mereka bersama saya sanggup berlapar demi membantu golongan yang dalam kesusahan,” katanya kepada Kosmo! Online dalam sidang akhbar secara maya Jejak Ebit Lew semalam.
Ebit juga berkongsi, satu lagi perkara penting yang perlu dilakukan adalah sentiasa mengutamakan keluarga terutama ibu bapa yang melahirkan dan membesarkan kita.
“Saya masih ingat, gaji pertama saya RM800. Kesemua gaji itu saya bagi kepada ibu saya. Waktu itu pertama kali saya jejakkan kaki di Kuala Lumpur. Saya tidur di masjid.

“Bahagiakan orang tua kita. Senyuman mereka, kebahagiaan kita. Kemudian kita sambung tolong adik-beradik kita. Jangan kedekut. Utamakan keluarga kita dahulu, baru tolong orang luar,” jelas Ebit, 35. – K! ONLINE


Daging ayam biorektor: Kerajaan dapatkan pandangan Mufti Singapura
Oleh SUBKHI SUDARJI

3 Disember 2020, 4:25 pm
PUTRAJAYA – Kerajaan menerusi Jabatan Perdana  Menteri (Hal Ehwal  Agama) akan  mendapatkan  pandangan dari Mufti Singapura berkenaan  penggunaan  daging  ayam  yang  dihasilkan  melalui  biorektor bagi kegunaan umat Islam di Malaysia.
Menterinya, Datuk  Seri Zulkifli  Mohamad  Al Bakri  berkata, pihaknya  akan  menghantar  wakil  dari  Jabatan  Kemajuan  Islam Malaysia  (Jakim) untuk  mendapatkan  pandangan dan  penjelasan dari  pejabat mufti di  republik  itu.
Katanya, memandangkan perkara itu  masih  baharu, pihaknya akan meneliti dan membincangkan terlebih  dahulu  sebelum  mengeluarkan  fatwa  sama ada  ayam  berkenaan boleh  digunakan oleh  umat  Islam  di  negara  ini.
“Hal ini (daging ayam melalui biorektor) berlaku di Singapura, jadi kita dapatkan penjelasan  daripada Mufti  Singapura kerana pihaknya lebih mengetahui kerana berlaku di tempat mereka.
“Selepas itu, kita  akan  bincang  secara  menyeluruh. Mungkin perkara tersebut tidak merubah maksud ayam itu sendiri. Jadi kemudian kita rujuk Majlis  Fatwa  Kebangsaan,” katanya.
Beliau berkata demikian kepada pemberita pada Majlis  Penyerahan  Surat  Pelantikan  kepada  Pegawai  Penyelidik  Pejabat  Mufti  Wilayah  Persekutuan di sini hari ini.

Turut hadir, Mufti  Wilayah  Persekutuan, Dr  Luqman  Abdullah dan  Timbalannya, Jamali  Mohd. Adnan.
Pada masa sama, Zulkifli  memaklumkan Jakim akan mengeluarkan  kenyataan  rasmi berhubung rampasan  daging  dipercayai  tidak  halal  di sebuah stor di  Senai, Johor oleh Kementerian Perdagangan Dalam Negeri dan Hal Ehwal Pengguna (KPDNHEP) baru -baru  ini.
Beliau berkata, pihaknya  tidak  boleh  memberi  sebarang  kenyataan  berhubung  perkara  itu  kerana masih  belum  menerima  maklumat  lanjut  berhubung  perkara tersebut.
“Jakim akan sentiasa membuat pemantauan  dan  kerjasama dengan kerajaan  negeri bagi  memberi  kesedaran berkenaan penggunaan  barangan  halal,” katanya.-K! ONLINE


Kecoh babi hutan sesat di bandar Machang
Oleh BAHRUDDIN HATTA

3 Disember 2020, 4:18 pm
MACHANG – Penduduk di sekitar bandar ini kecoh apabila melihat seekor babi tersesat dari hutan sebelum dilihat merayau-rayau mencari makanan di pekarangan premis-premis di sini pagi tadi
Suasana itu reda selepas sepasukan anggota Angkatan Pertahanan Awam (APM) tiba kira-kira pukul 8 pagi dan menghalau haiwan itu ke kawasan hutan berhampiran.
Ketua Syif APM Machang, Sarjan Sallehuddin Favillah berkata, pihaknya menerima panggilan daripada seorang peniaga yang terkejut melihat haiwan itu di hadapan kedainya pada pukul 7.50 pagi.
Katanya, dia bersama empat lagi anggota APM terus bergegas ke lokasi dan cuba menangkap babi hutan tersebut.
“Pihak kami cuba menangkapnya menggunakan jaring, namun gagal kerana haiwan itu bertindak agresif.
“Pilihan yang ada ketika itu adalah untuk menghalaunya kembali ke dalam hutan berdekatan dan memastikan ia tidak kembali merayau di kawasan bandar,” katanya ketika dihubungi Kosmo! hari ini.

Sebelum itu, klip video memaparkan babi hutan itu kini tular di media sosial sehingga mencuri tumpuan ramai warganet.
Sallehuddin memberitahu, tiada kerosakan harta benda atau kecederaan dilaporkan dalam insiden terbabit.-K! ONLINE


Peniaga online rugi RM2,200
Oleh ROSLIZA MOHAMED

3 Disember 2020, 4:30 pm
KOTA BHARU – Seorang peniaga mengalami kerugian sebanyak RM2,200 selepas diperdaya individu yang menyamar sebagai pembeli dalam talian di sini Sabtu lalu.
Ketua Jabatan Siasatan Jenayah Komersil Kelantan, Superintendan Ahmad Azizul Mohamed berkata, siasatan mendapati, mangsa yang berusia dalam lingkungan 20-an telah memuat naik iklan untuk menjual cermin hadapan kereta jenis Proton Wira pada harga RM1,150 di sebuah laman web
Menurutnya, selepas itu, suspek telah menghubungi mangsa melalui aplikasi WhatsApp menggunakan nombor telefon asing dengan memperkenal diri sebagai seorang warga tempatan, namun menetap di negara jiran.
“Melalui perbualan mereka, suspek berminat untuk membeli cermin kereta tersebut bagi pihak ahli keluarganya yang tinggal di negara ini.
“Suspek mendakwa telah membuat bayaran sebanyak RM350 dari luar negara ke akaun bank milik mangsa. Suspek juga meminta mangsa membuat bayaran RM200 kepada satu akaun bank tempatan milik ejen penghantaran yang telah diupahnya,” katanya ketika dihubungi Kosmo! hari ini.
Menurut Ahmad Azizul, mangsa turut menerima e-mel kononnya dari sebuah bank antarabangsa menyatakan dia telah didenda kerana tidak membuat bayaran ke akaun bank ejen itu dalam tempoh masa yang ditetapkan.

Beliau berkata, mangsa mendakwa dia juga akan dikenakan tindakan undang-undang sekiranya gagal membuat bayaran denda tersebut.
“Mangsa akhirnya membuat bayaran sebanyak RM2,200 ke akaun bank milik ejen penghantaran itu meskipun tidak menerima langsung bayaran daripada suspek,” katanya
“Curiga dengan perbuatan suspek, suspek tampil membuat laporan di Ibu Pejabat Polis Daerah (IPD) Kota Bharu dua hari lalu,” katanya.
Kes disiasat mengikut Seksyen 420 Kanun Keseksaan kerana menipu.-K! ONLINE


Doktor antara dituduh palsukan borang daftar kelahiran
Oleh NORLIDA AKMAR IDROS

3 Disember 2020, 3:20 pm
ALOR SETAR – Tiga individu termasuk seorang doktor pakar dihadapkan ke Mahkamah Sesyen di sini hari ini atas tuduhan memalsukan borang daftar kelahiran bayi di sebuah pusat perubatan swasta di sini, enam tahun lalu.
Tertuduh iaitu Dr. Yeoh Gim Hooi, 51, serta pasangan suami isteri, Yap Kok Leong, 59, dan Sai Chom, 52, bagaimanapun mengaku tidak bersalah sebaik pertuduhan dibacakan di hadapan Hakim Juraidah Abbas.
Mengikut kertas pertuduhan, mereka didakwa secara bersama memalsukan dokumen iaitu borang daftar kelahiran Jabatan Pendaftaran Negara (JPN) seorang bayi dengan niat supaya dokumen palsu itu digunakan untuk tujuan menipu.
Mereka dituduh melakukan perbuatan tersebut di pusat perubatan berkenaan kira-kira pukul 7.24 malam, 22 Januari 2014 dengan pendakwaan dilakukan mengikut Seksyen 468 Kanun Keseksaan yang dibaca bersama Seksyen 34 Kanun Keseksaan.
Sementara di mahkamah berasingan di hadapan Hakim Murtazadi Amran, Gim Hooi membuat pengakuan sama atas dua lagi pertuduhan membuat dokumen pengenalan diri palsu iaitu borang daftar kelahiran JPN bayi pada 19 September 2019 dan 24 Februari lalu.
Perbuatan itu didakwa dilakukannya di pusat perubatan swasta berkenaan bagi memudahkan perbuatan pemerdagangan orang dengan pertuduhan dibuat mengikut Seksyen 18 Akta Anti Pemerdagangan Orang dan Anti Penyeludupan Migran (Atipsom) 2007.

Pasangan suami isteri, Kok Leong dan Sai di mahkamah sama juga membuat pengakuan tidak bersalah bagi dua pertuduhan memperdagangkan bayi berusia empat hari dan tiga bulan di sini pada 22 September 2019 dan 28 Februari lepas.
Mereka didakwa melakukan perbuatan itu bagi maksud eksploitasi iaitu pemindahan milikan jagaan ke atas bayi terbabit dengan pertukaran wang ringgit.
Perbuatan itu menyalahi Seksyen 48 Akta Kanak-Kanak 2001 dan boleh dihukum di bawah Seksyen 14 Atipsom dan dibaca bersama Seksyen 34 Kanun Keseksaan.
Sementara itu, seorang lagi individu, Ooi Hui Siang, 30, yang dituduh bersubahat dengan pasangan suami isteri terbabit pada 28 Februari lepas turut minta dibicarakan. – K! ONLINE


Satu lagi kematian akibat rabies dilaporkan di Sarawak
Oleh MOHD. HUSNI MOHD. NOOR

3 Disember 2020, 4:42 pm
PUTRAJAYA – Satu lagi kematian membabitkan jangkitan rabies dilaporkan di Sarawak pada 25 November lalu membabitkan lelaki warga emas berusia 58 tahun.
Ketua Pengarah Kesihatan, Tan Sri Dr Noor Hisham Abdullah berkata, mangsa dimasukkan ke wad di Hospital Lundu pada 19 November lalu dengan gejala sakit dan lemah badan selama tiga hari.
Beliau berkata, mangsa mengadu sakit tekak dengan kesukaran untuk makan dan minum sebelum dipindahkan ke Hospital Umum Sarawak pada 21 November lalu apabila keadaan kesihatannya bertambah teruk.
“Mangsa disahkan meninggal dunia pada 25 November lalu dengan diagnosa rabies meningoencephalitis. Mendiang pernah mempunyai sejarah digigit oleh anjing liar pada dua tahun lalu semasa berburu di dalam hutan.
“Namun, mendiang tidak mendapatkan rawatan di mana-mana fasiliti kesihatan. Mendiang juga membela lima ekor anjing tetapi anjing-anjing tersebut disahkan negatif rabies oleh pihak Jabatan Veterinar Sarawak,” katanya dalam kenyataan akhbar hari ini.
Dalam pada itu, Noor Hisham turut mengesahkan satu jangkitan baharu rabies membabitkan seorang kanak-kanak lelaki berusia tiga tahun yang mempunyai sejarah digigit anjing di bahagian muka, pada 2 November lalu.

Menurutnya, mangsa dimasukkan ke Hospital Bau untuk menerima suntikan immunoglobulin rabies (RIG) dan vaksin anti rabies.
“Kes telah discaj dalam keadaan sihat pada 6 November namun pada 13 sehingga 15 November, kanak-kanak ini mengalami demam panas, lemah anggota badan, kurang selera makan, gelisah, hidrofobia dan menunjukkan tingkah laku agresif.
“Mangsa dimasukkan ke Hospital Umum Sarawak (HUS) pada 16 November untuk rawatan lanjut dan disahkan dijangkiti virus rabies melalui ujian makmal yang dilakukan oleh Institut Penyelidikan Perubatan (IMR) pada 25 November lalu.
“Kanak-kanak ini sedang dirawat di HUS dan dalam keadaan stabil. Kementerian mendoakan agar kanak-kanak ini segera pulih seperti sedia kala,” katanya.
Katanya, anjing yang menggigit kanak-kanak itu adalah haiwan peliharaan milik jirannya.
Noor Hisham juga berkata, pertambahan dua kes itu menjadikan jumlah kes rabies dalam kalangan manusia di Malaysia tahun ini meningkat kepada lapan kes.
“Sejak 31 Julai lalu, jumlah keseluruhan kes dalam wabak rabies di Sarawak yang adalah 30 kes dengan 28 kematian.
“Hanya terdapat dua kes yang masih hidup dan kedua-duanya adalah kanak-kanak dengan sejarah mendapatkan rawatan awal,” katanya.-K! ONLINE


Budak 10 tahun cedera jatuh tingkat empat
Oleh NOR IDAYU BOSRO

4 Disember 2020, 8:46 pm
PUTRAJAYA – Seorang kanak-kanak 10 tahun dikhuatiri cedera parah selepas dipercayai terjatuh dari tingkat empat sebuah apartment di sini petang tadi.
Berdasarkan maklumat awal, kejadian itu berlaku pada pukul 5.23 petang di Blok B, Zon 6B, Presint 11.
Menurut sumber, mangsa kini ditempatkan di wad kecemasan Hospital Putrajaya di sini.
“Kejadian ini tidak dilaporkan melalui Mers 999 dan tiada laporan polis dibuat setakat ini.
“Kes dimaklumkan selepas Pihak Pusat Kawalan Daerah menghubungi Hospital Putrajaya,” katanya kepada Kosmo! di sini hari ini.
Sementara itu, Ketua Polis Daerah Putrajaya, Asisten Komisioner Mohd. Fadzil Ali mengesahkan kejadian itu namun tidak memberikan butiran lanjut. – K! ONLINE


Budak bayar piza dengan syiling tular di media sosial
Oleh MOHD RASDAN AHMAD

4 Disember 2020, 8:37 pm
Paparan perbualan di WhatsApp Faiz bersama kanak-kanak tersebut.
PETALING JAYA – Kisah seorang kanak-kanak yang memesan makanan secara online dan membayarnya dengan menggunakan wang syiling mendapat perhatian nitezen di laman sosial Twitter hari ini.
Kejadian tersebut yang dikongsikan oleh seorang pengguna laman Twitter, @idealuzair yang menceritakan kembali kisah lucu dialami rakannya Faiz Rosman yang bekerja sebagai penghantar makanan menerima satu pesanan daripada seorang kanak-kanak.
Menerusi posting tersebut, lelaki itu berkongsi paparan skrin perbualan WhatsApp bersama rakannya yang bercerita mengenai detik-detik ketika menghantar piza ke rumah kanak-kanak berkenaan.
Setelah sampai di lokasi penghantaran, Faiz berkata dia menerima sejumlah duit syiling dalam satu beg plastik sebagai pembayaran dan terus beredar tanpa sempat untuk mengira kerana dalam keadaan tergesa-gesa.
“Selepas menukar duit syiling berkenaan di sebuah pam petrol, dia menyedari bahawa kanak-kanak itu hanya membayar RM18 dimana jumlah sebenar adalah RM28.50.
“Sengaja mahu mengusik, Faiz bertanya semula kepada kanak-kanak itu melalui WhatsApp dengan memberitahu bahawa jumlah pembayaran sebelum ini tidak mencukupi selain bergurau ingin membuat laporan polis dan meminta nombor telefon bapa kanak-kanak tersebut,” jelas ciapan tersebut.

Risau dengan keadaan itu, kanak-kanak tersebut meminta penghantar makanan berkenaan datang kembali ke rumahnya dan berjanji akan membayar semua baki sebanyak RM15 lagi.
Bagaimanapun, Faiz menghalalkan baki tersebut dan menyifatkan itu adalah rezeki kanak-kanak berkenaan yang telah lama teringin untuk menikmati piza. – K! ONLINE


Import daging daripada rumah sembelihan diluluskan DVS
Oleh MOHD. HUSNI MOHD. NOOR

4 Disember 2020, 11:40 pm
PUTRAJAYA – Pengimportan daging dan produk daging hanya dibenarkan daripada rumah sembelih atau loji pemprosesan yang diluluskan Jabatan Perkhidmatan Veterinar (DVS) dan Jabatan Kemajuan Islam Malaysia (Jakim) sahaja.
Timbalan Ketua Pengarah (Operasi) Jakim, Datuk Abdul Aziz Jusoh berkata, daging dan produk daging yang diimport juga perlu pengesahan halal daripada badan pensijilan halal luar negara yang diiktiraf Jakim.
“Pengimport juga perlu mengemukakan bersama sijil kesihatan daripada pihak berkuasa veterinar negara pengeksport dan kelulusan permit import dari pihak Jabatan Perkhidmatan Kuarantin dan Pemeriksaan Malaysia (Maqis) sebelum daging dan produk daging tersebut dibenarkan masuk ke pasaran negara ini,” katanya dalam satu kenyataan hari ini.
Abdul Aziz turut menzahirkan penghargaan kepada agensi yang terlibat melaksanakan operasi bersepadu perihal dagangan halal yang dipercayai digunakan sindiket penyeludupan daging sejuk beku terbabit.
“Jakim menzahirkan setinggi-tinggi penghargaan kepada agensi terlibat iaitu Kementerian Perdagangan Dalam Negeri dan Hal Ehwal Pengguna (KPDNHEP) Putrajaya dan Johor, Maqis, Jabatan Kastam Diraja Malaysia (JKDM) Johor, Bahagian Pengurusan Halal Jakim serta Jabatan Agama Islam Negeri Johor (JAINJ),” katanya.
Katanya, Jakim komited untuk memberikan kerjasama kepada semua agensi penguatkuasa dan menyeru orang awam untuk terus menyalurkan sebarang maklumat berkaitan isu-isu penyalahgunaan logo halal.

Rabu lepas, sebuah gudang syarikat daging sejuk beku di Taman Perindustrian Senai, Johor diserbu pihak berkuasa hasil risikan Maqis kerana dipercayai terlibat dalam kegiatan menyeludup daging sejuk beku. – K! ONLINE


Kerajaan jamin bantu pengusaha bas selesaikan beban hutang
Oleh SUBKHI SUDARJI

4 Disember 2020, 10:15 pm
PUTRAJAYA – Permasalahan dihadapi kira-kira 1,200 pengusaha bas yang terkesan akibat pandemik Covid-19 kini menemui jalan penyelesaian apabila kerajaan memberi jaminan untuk membantu menyelesaikan beban hutang pinjaman pembelian kenderaan.
Timbalan Presiden Pertubuhan Gemilang Agensi Pelancongan dan Pengusaha Bas Malaysia (GAPP) Wan Shairi Wan Ahmad berkata, jaminan itu disuarakan Kementerian Perumahan dan Kerajaan Tempatan (KPKT) dan Kementerian Perdagangan Dalam Negeri dan Hal Ehwal Pengguna (KPDNHEP).
Katanya, Menteri Perumahan dan Kerajaan Tempatan, Zuraida Kamaruddin dan Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi berjanji membantu menyelesaikan masalah dihadapi mereka melalui pertemuan diadakan hari ini.
“Kedua-dua menteri terbabit akan membantu sebagai ‘orang tengah’ bagi mengadakan perbincangan dengan pihak kredit agar tidak menekan dan mengenakan tindakan mengikut Akta Kebankrapan 1967 kepada pengusaha bas,” jelasnya.
Menurutnya, kementerian berkenaan juga memaklumkan kerajaan sedang dalam proses menggubal Akta Kredit Pengguna yang dijangka dilaksanakan pada Mac 2021.
“Jaminan diberikan dua kementerian terbabit amat melegakan kami kerana dapat mengelak risiko kenderaan ditarik balik dan berdepan tindakan undang-undang daripada syarikat peminjam kredit,” katanya kepada pemberita selepas mengadakan pertemuan dengan Zuraida dan Alexander di sini hari ini.

Beliau berkata, pada pertemuan itu juga, GAPP turut menghantar memorandum memohon kerajaan menggesa syarikat kredit memberi moratorium selama dua tahun kepada pengusaha bas.
GAPP yang mempunyai 1,200 pengusaha tempatan membeli bas menerusi pembiayaan syarikat kredit yang tidak terbabit dalam program moratorium dilaksanakan kerajaan dan institusi perbankan.
Wan Shairi berkata, hampir 95 peratus pengusaha bas tidak dapat menjelaskan ansuran bulanan sejak beberapa bulan lalu berikutan operasi bas terjejas akibat pandemik Covid-19.
Sebelum ini Kosmo! melaporkan, pengusaha bas berhadapan kerugian mencecah hampir RM3 billion berikutan tidak layak menerima moratorium penangguhan bayaran balik pinjaman pembelian kenderaan itu. – K! ONLINE


Bersatu kesal isu Menteri Besar Perak
Oleh LUQMAN RIDHWAN MOHAMED NOR

4 Disember 2020, 10:26 pm
PETALING JAYA – Parti Pribumi Bersatu Malaysia (Bersatu) kesal dengan nasib yang menimpa Menteri Besar Perak, Datuk Seri Ahmad Faizal Azumu hari ini.
Setiausaha Agung Bersatu, Datuk Seri Hamzah Zainudin berkata, mereka ambil maklum bahawa Usul Keyakinan Majoriti Ahli Dewan terhadap Menteri Besar Perak telah ditolak oleh UMNO dan Pakatan Harapan.
Katanya, Bersatu sentiasa berpegang teguh dengan prinsip persefahaman dan kerjasama yang terbentuk antara parti-parti kerajaan Perikatan Nasional sejak awal tahun ini demi kesejahteraan rakyat dan kemakmuran negara.
“Sehubungan itu, Bersatu ingin merakamkan setinggi-tinggi penghargaan kepada empat Ahli Dewan Undangan Negeri (ADUN) Bersatu, tiga ADUN Pas, seorang ADUN UMNO dan dua ADUN Bebas yang telah menyokong Usul Keyakinan Majoriti Ahli Dewan terhadap Menteri Besar Perak.
“Bersatu akan memantau situasi semasa dan akan terus bersama Pas dan teman-teman parti anggota Perikatan Nasional yang lain dalam membuat keputusan selanjutnya,” katanya dalam satu kenyataan hari ini. – K! ONLINE


Mayat lelaki ditemui terapung dalam parit
Oleh TOREK SULONG

4 Disember 2020, 9:36 pm
PASIR PUTEH – Mayat seorang buruh kilang papan ditemui terapung di dalam parit dipercayai lemas dalam kejadian banjir di Kampung Gong Kala di sini petang tadi.
Ketua Polis Daerah Pasir Puteh, Deputi Superintendan Mohd. Azmir Damiri berkata, identiti mangsa dikenal pasti sebagai Mohd. Fahmie Abdullah @ Mahmud, 33, ditemui oleh penduduk kampung berhampiran Sekolah Kebangsaan (SK) Tasek pada pukul 1 petang.
Menurutnya, mangsa ditemui bersama sebuah motosikal jenis Honda Wave 100 ditunggangnya yang turut tenggelam di dalam parit itu.
“Bilik Gerakan Ibu Pejabat Polis Daerah (IPD) Pasir Puteh menerima panggilan kecemasan daripada orang awam mengenai penemuan mayat itu pada pukul 1.12 petang.
“Sewaktu tiba di lokasi kejadian, mangsa ditemui terapung dalam keadaan tertiarap bersama sebuah motosikal di dalam parit,” katanya ketika dihubungi Kosmo! hari ini.
Mohd. Azmir berkata, pemeriksaan awal ke atas badan mangsa mendapati tiada sebarang kecederaan yang boleh dikaitkan dengan jenayah.

Katanya, siasatan awal mendapati, mangsa dipercayai lemas ketika sedang melintas kawasan banjir untuk pulang ke rumahnya malam tadi.
“Mayat mangsa dibawa ke Unit Forensik Hospital Tengku Anis di sini untuk proses bedah siasat.
“Kes diklasifikasikan sebagai mati mengejut, namun siasatan lanjut masih diteruskan,” katanya. – K! ONLINE


181 bot nelayan Indonesia diusir dalam tempoh 5 hari
Oleh SHAMSUL KAMAL AMARUDIN

4 Disember 2020, 10:01 pm
LUMUT – Kapal Maritim (KM) Malawali berjaya mengusir 181 bot nelayan asing yang menceroboh perairan negara dalam tempoh lima hari tugasan Op Benteng bermula 28 November lalu sehingga kelmarin.
Pengarah Agensi Penguatkuasaan Maritim Malaysia (APMM) Perak, Kapten Maritim Shahrizan Raman, berkata kesemua bot tersebut dikesan menceroboh dan berada di persekitaran Pulau Jarak secara berkelompok dengan jumlah yang banyak pada sesuatu masa dan terdapat sekurang-kurangnya lima kru termasuk tekong di atas setiap bot.
“Pada 28 November, sebanyak 51 bot nelayan Indonesia dikesan di beberapa lokasi iaitu pada jarak 20.5 dan 26 batu nautika barat laut Pulau Jarak sekitar pukul 6.20 petang hingga 7.05 malam.
“KM Malawali seterusnya mengesan 87 bot nelayan Indonesia pada 29 November di kedudukan 30.4 batu nautika barat laut pulau sama lebih kurang pukul 12.30 tengah hari,” katanya dalam satu kenyataan di sini hari ini.
Menurutnya, baki 43 bot nelayan Indonesia dikesan oleh kapal sama di kedudukan 31.1 batu nautika barat laut pulau tersebut pada pukul 1.30 pagi hasil maklumat pengesanan dari pesawat udara maritim Bombardier CL 415 MP kelmarin.
Shahrizan berkata, kesemua bot tersebut diberi amaran menghentikan aktiviti menangkap ikan serta diarahkan keluar daripada perairan Malaysia dengan segera.

Menurut beliau, KM Malawali yang diketuai Pegawai Memerintah Leftenan Komander Maritim Fadzliana Mohd Fadzil seterusnya bertindak mengusir kesemua bot tersebut dengan cara membayangi sehingga keluar dari perbatasan perairan negara.
Beliau berkata, APMM Perak akan terus sentiasa memperkasakan OP Benteng dan komited dalam menjalankan tugas mengawal perairan negara dan mempertahankan kedaulatan negara dari dicerobohi pendatang asing tanpa izin (PATI) termasuk pencerobohan bot nelayan asing walaupun cabaran keadaan cuaca yang tidak menentu pada hujung tahun.
“Aset-aset APMM akan terus meningkatkan rondaan dan pengawasan terutamanya di titik-titik panas berhampiran persempadanan maritim negara dengan negara jiran untuk menyekat PATI dan bot-bot nelayan asing daripada terus menceroboh dan memasuki negeri Perak,” katanya.
Komuniti maritim diminta untuk bekerjasama menyalurkan maklumat berkaitan pencerobohan nelayan-nelayan asing, PATI serta lain-lain kegiatan jenayah yang dikesan berlaku dalam perairan Perak kepada Pusat Operasi Maritim Negeri Perak di talian 05-6838737 atau National Task Force di talian 011-6251 1123.
Komuniti maritim negeri Perak juga dinasihatkan agar memastikan bot sentiasa dalam keadaan baik dan selamat sebelum memulakan sesuatu aktiviti di laut dan jika mengalami kecemasan segera hubungi MRSC Langkawi 04-9660537 atau MERS 999. – K! ONLINE


Api misteri bakar 20 peratus bahagian rumah
Oleh ROSLIZA MOHAMED

4 Disember 2020, 8:41 pm
KOTA BHARU – Kebakaran sebuah rumah yang menjadi tempat tinggal empat beranak di Kampung Penambang di sini petang tadi menimbulkan tanda tanya apabila punca kejadian itu masih samar-samar.
Ia menyebabkan rumah tersebut hangus sebanyak 20 peratus dan dipercayai terjadi akibat kejadian api misteri kira-kira pukul 1.55 petang tadi.
Ketua Balai Bomba dan Penyelamat Kota Bharu, Timbalan Penguasa Bomba Zukeri Shafie berkata, pihaknya menerima panggilan kecemasan pada pukul 2 petang.
“Seramai tujuh anggota bersama sebuah jentera ke lokasi kejadian sebelum bertindak memadamkan kebakaran, namun api merebak telah ke bahagian lain.
“Empat sekeluarga tiada di rumah sewaktu kejadian. Pemeriksaan mendapati, kebakaran melibatkan tilam, perkakas rumah dan bahagian siling rumah,” katanya ketika dihubungi Kosmo! hari ini.
Menurutnya, berdasarkan siasatan, kebakaran itu merupakan kejadian pertama yang berlaku di rumah tersebut. – K! ONLINE


PDRM umum pertukaran sembilan pegawai kanan
Oleh EDDY AQMAL MOHAMED HAMIDI

4 Disember 2020, 8:58 pm
PETALING JAYA – Polis Diraja Malaysia (PDRM) mengumumkan pertukaran jawatan sembilan orang pegawai kanannya yang akan berkuat kuasa bermula 4 Januari tahun hadapan.
Ketua Komunikasi Korporat PDRM Urusetia Ketua Polis Negara (KPN), Datuk Asmawati Ahmad berkata, mendahului senarai pertukaran adalah Timbalan Pengarah Forensik/ Perancangan Strategik, Jabatan Siasatan Jenayah Bukit Aman, Datuk Mohd. Azman Ahmad Sapri.
Menurut beliau, Mohd. Azman akan menggalas jawatan sebagai Timbalan Pengarah Siasatan/ Perundangan, Jabatan Siasatan Jenayah (JSJ), Bukit Aman.
“Ketua Penolong Pengarah (D14) Siasatan Jenayah Terancang, JSJ Bukit Aman, Senior Asisten Komisioner Baharudin Mustapha pula dilantik menjadi Ketua Penolong Pengarah Kepolisan Komuniti, Jabatan Pencegahan Jenayah dan Keselamatan Komuniti Bukit AMan.
“Manakala, Ketua Perhubungan Antarabangsa, Urus Setia KPN (Pentadbiran), Bukit Aman, Senior Asisten Komisioner R. Rajagopal akan menjawat jawatan sebagai Ketua Penolong Pengarah (Siasatan Jenayah Korporat/Kewangan), JSJ Komersil Bukit Aman.
Beliau berkata demikian menerusi satu kenyataan hari ini yang turut mengumumkan tentang pertukaran jawatan di antara Ketua Polis Daerah Miri, Sarawak, Asisten Komisioner Lim Meng Seah dengan Ketua (D10) Fizikal, Jabatan Siasatan Jenayah Bukit Aman, Asisten Komisioner Shaikh Abdul Adzis Sh. Abdullah.

“Meng Seah akan menjawat jawatan sebagai Ketua (D10) Fizikal, JSJ Bukit Aman manakala Shaikh Abdul Adzis akan menggalas tugas sebagai Timbalan Komander Bridged Sarawak, Pasukan Gerakan Am, Jabatan Keselamatan Dalam Negeri dan Ketenteraman Awam, Sarawak.
“Penolong Pengarah (Siasatan Jenayah Pelaburan Bersindiket/Kad Elektronik/Lain-lain Jenayah), JSJ Komersil Bukit Aman, Asisten Komisioner Wong Ing Fung akan ditukarkan menjadi Timbalan Ketua Jabatan Pencegahan Jenayah dan Keselamatan Komuniti (Operasi), Perak,” katanya.
Jelas Asmawati, kekosongan yang ditinggalkan oleh Ing Fung pula akan diisi oleh Timbalan Ketua JSJ (Siasatan/Perundangan), Pulau Pinang, Asisten Komisioner Ruslan Ibrahim.
“Turut ditukarkan adalah Penolong Pengarah Latihan (Urus Tadbir/Latihan) Bahagian Latihan, Jabatan Pengurusan Bukit Aman, Asisten Komisioner Noraziah Zakaria yang akan menjawat jawatan sebagai Ketua Jabatan Pengurusan, Perak.
“Pertukaran terakhir melibatkan Timbalan Komander Bridged Sarawak, Pasukan Gerakan Am, Jabatan Keselamatan Dalam Negeri dan Ketenteraman Awam, Sarawak, Asisten Komisioner Hakemal Hawari yang akan menggalas jawatan sebagai Ketua Polis Daerah Miri, Sarawak,” ujar beliau. – K! ONLINE


42 ditahan susulan pergaduhan di ibu negara
Oleh EDDY AQMAL MOHAMED HAMIDI

4 Disember 2020, 11:26 pm
PETALING JAYA – Seramai 42 individu ditahan berhubung kejadian pergaduhan yang berlaku di sebuah pusat beli-belah di ibu negara petang tadi.
Difahamkan, kekecohan tercetus susulan salah faham di antara peniaga komputer yang menjalankan perniagaan di pusat beli-belah tersebut.
Ketua Polis Daerah Dang Wangi, Asisten Komisioner Mohamad Zainal Abdullah berkata, Balai Polis Tun H. S. Lee telah menerima panggilan daripada orang awam memaklumkan tentang kejadian pergaduhan di lokasi tersebut kira-kira pukul 7 petang.
“Susulan laporan yang diterima, sepasukan polis daripada Unit Rondaan Bermotorsikal, Unit Kereta Peronda dan Ketua Balai Polis telah pergi ke lokasi dan menahan seramai 42 individu berusia 20 hingga 35 tahun bagi membantu siasatan.
“Siasatan awal mendapati kejadian berpunca daripada perselisihan faham antara peniaga komputer di situ yang berebutkan pelanggan dan tidak melibatkan pergaduhan antara kaum,” katanya.
Menurut Mohamad Zainal, siasatan kes dibuat mengikut Seksyen 147 Kanun Keseksaan kerana merusuh dan maklumat lanjut berhubung kejadian akan menyusul kemudian.

Terdahulu, beberapa video memaparkan kejadian pergaduhan dipercayai berlaku di sebuah pusat beli-belah di ibu negara tular di laman media sosial yang mendapat pelbagai reaksi daripada netizen.-K!ONLINE


Inix ambil alih kepentingan dalam L&S Glove
Oleh AHMAD SHAHERMAN SHAMSURI

4 Disember 2020, 7:42 pm
PETALING JAYA – Inix Technologies Holding Berhad. (Inix) telah mengambil alih syarikat pengeluar sarung getah, L&S Gloves Sdn. Bhd. (L&S Glove) selepas membeli 51 peratus kepentingan dalam syarikat terbabit.
Pengerusi Inix, Tan Sri Mohamad Fuzi Harun berkata, pengambilalihan itu termeterai apabila kedua-dua pihak bersetuju untuk menandatangani memorandum perjanjian (MoA) rasmi hari ini selepas sehari Lembaga Pengarah Inix melawat tapak ke kilang milik L&S Gloves di Beranang, Selangor semalam.
Menurut beliau, langkah pengambilalihan syarikat itu adalah langkah tepat dibuat kumpulan itu dalam usaha untuk meneroka bidang baharu dan cuba memasuki sektor sarung tangan getah.
“Syarikat kami (Inix) aktif meneroka peluang dalam membangunkan sektor perniagaan baharu.
Penyertaan kami di dalam industri sarung tangan getah bagi mencipta nilai untuk syarikat dalam tempoh beberapa bulan akan datang.
“Kami telah membayar 45 peratus deposit untuk mengambilalih L&S Gloves dan kami percaya pengambilalihan ini akan memberi sumbangan positif kepada keuntungan masa depan kumpulan,” katanya dalam satu kenyataan di sini hari ini.

Sementara itu, Pengarah L&S Gloves, Teo Yoek Leong berkata, dengan penyertaaan Inix, pihaknya boleh mengembangkan perniagaan sarung tangan getahnya ke pasaran antarabangsa dan sekali gus dapat membantu melawan pandemik Covid-19 yang masih menular ketika ini.
Jelas beliau, jumlah pelaburan Inix ke dalam projek ini dianggarkan bernilai kira-kira RM50 juta.
“Kami akan memastikan dua barisan pengeluaran ini akan dapat digerakkan serta-merta dan dalam tempoh setahun ini kami merancang untuk mengembangkan pengeluaran sehingga 14 barisan,” tegasnya.-K! ONLINE


Polis wanita kulit hitam pertama Britain terima anugerah pencapaian sepanjang hayat
Oleh KOSMO!

4 Disember 2020, 8:21 pm
LONDON – Seorang bekas anggota polis Britain, Sislin Fay Allen, 82, menjadi wanita kulit hitam pertama menerima anugerah pencapaian sepanjang hayat pada satu majlis di kota raya London baru-baru ini.
Allen merupakan anggota polis wanita kulit hitam pertama di Britain dan kini menetap di Jamaica.
Presiden Persatuan Anggota Polis Kulit Hitam Kebangsaan, Inspektor Andy George berkata, Allen dipilih untuk memenangi anugerah berkenaan kerana perubahan dan sumbangannya dalam bidang kepolisan.
“Anugerah ini sebagai pengiktirafan kepada kesungguhan Allen untuk menjadi seorang anggota polis walaupun berdepan diskriminasi daripada pelbagai pihak.
“Allen merupakan pemangkin kepada perubahan dalam bidang kepolisan dan dia merupakan contoh yang perlu diiktiraf dengan lebih tinggi,” katanya.
George berkata, bilangan anggota polis kulit hitam lelaki dan wanita dilihat agak membimbangkan dan menyeru supaya perubahan besar dapat dilakukan termasuk dalam aspek membina jambatan kepercayaan antara polis dengan masyarakat.

“Ini adalah peluang sekali dalam seumur hidup untuk melihat kepelbagaian dalam bidang kepolisan. Kita perlu membuat ketetapan semula dan mengimbangi bilangan anggota dengan kepadatan komuniti di sesebuah kawasan.
“Kepimpinan polis perlu bangkit dan mengakui masalah ini wujud kerana anda tidak boleh menyelesaikan sesuatu masalah tanpa mengakui kesilapan yang telah dilakukan,” katanya.
Sementara itu, Allen berkata, dia tetap gembira dan berbangga hingga ke hari ini kerana berpeluang menyertai pasukan polis dan berkhidmat kepada masyarakat sejak tahun 1968.
“Saya langsung tidak menjangka akan memperoleh penghargaan seperti ini dan berasa sangat terharu serta berterima kasih kepada setiap anggota polis yang memberikan saya pengiktirafan tersebut,” ujar Allen. – AFP


Berjalan kaki 400 kilometer selepas dimarahi isteri
Oleh KOSMO!

4 Disember 2020, 8:02 pm
MILAN, Itali – Seorang lelaki berjalan kaki sejauh 418 kilometer (km) dengan niat mahu menenangkan diri selepas bertengkar dengan isterinya, lewat bulan lalu.
Lelaki berusia 48 tahun itu hanya berhenti berjalan selepas ditahan oleh kereta polis peronda di Gimmara, lebih 400 km dari kampung halamannya di Como, utara Milan.
Polis mengenal pasti identiti lelaki itu menerusi laporan orang hilang yang dibuat oleh isterinya apabila dia tidak pulang ke rumah sejak seminggu lepas, lapor Oddity Central.
“Saya berjalan kaki tanpa tujuan sejak keluar dari rumah. Ada beberapa orang menawarkan makanan dan minuman bila mereka melihat saya di tepi jalan.
“Saya okey cuma sedikit penat,” katanya.
Polis mempercayai cerita lelaki itu namun ia tidak cukup untuk dia melepaskan diri daripada denda melanggar waktu perintah berkurung sebanyak $490 (RM1,989).

Polis turut menempatkan lelaki itu di sebuah hotel berhampiran sementara menunggu isterinya datang menjemputnya pulang. – Agensi


APMM Zon Kuala Perlis terima bot pemintas baharu
Oleh NUR NAZLINA NADZARI

4 Disember 2020, 7:08 pm
KANGAR – Maritim Malaysia (APMM) Zon Maritim Kuala Perlis menerima sebuah bot pemintas baharu  kelas Benteng untuk memperkukuhkan lagi operasi di sempadan perairan negara.
Pengarah Maritim Negeri Kedah dan Perlis, Laksamana Pertama Maritim Mohd. Zawawi Abdullah berkata, bot tersebut akan memberi manfaat dalam operasi Op Benteng yang diaktifkan sejak Mei lalu.
Katanya, pengoperasian itu khususnya melibatkan kawasan sempadan perairan negara yang berhampiran dengan Thailand seperti di perairan Kuala Perlis.
“Bot pemintas kelas Benteng dengan nama Bot Benteng 7 ini berukuran kira-kira 12 meter panjang dan mampu mencapai kelajuan maksimum 45 knot akan ditempatkan di Zon Maritim Kuala Perlis.
“Ia diharap dapat menampung keperluan operasi lebih-lebih lagi di kawasan yang telah dikenal pasti terdedah kepada ancaman aktiviti jenayah rentas sempadan seperti penyeludupan migran, dadah dan sebagainya,” katanya dalam kenyataan di sini hari ini.
Majlis penyerahan bot  tersebut diadakan antara Asia Slipway Engineering (ASE) dan Maritim Negeri Kedah Dan Perlis di Royal Langkawi Yatch Club di Langkawi dekat sini semalam.

Beliau pada masa sama turut mengingatkan rakyat tempatan khususnya komuniti maritim supaya terus bekerjasama dengan semua agensi penguat kuasa maritim dan tidak menjadi tali barut kepada penjenayah terutama dalam usaha untuk mengekang penularan Covid-19 dalam negara. – K! ONLINE


Bekalan elektrik di empat premis judi haram dipotong
Oleh SHAMSUL KAMAL AMARUDIN

4 Disember 2020, 7:29 pm
LUMUT – Masih ada pihak atau individu di daerah Manjung yang masih berdegil melakukan aktiviti perjudian dalam talian yang diharamkan walaupun premis tersebut pernah diserbu beberapa kali sebelum ini.
Hari ini, empat lagi premis yang dikenal pasti masih melakukan aktiviti itu menerima tindakan pemotongan bekalan elektrik dalam operasi khas bermula pukul 3 petang tadi bagi menghentikan terus aktiviti tersebut.
Ketua Polis Daerah Manjung, Asisten Komisioner Nor Omar Sappi berkata, ia membabitkan dua premis di kawasan Ayer Tawar dan masing-masing satu premis di Lumut dan Sitiawan.
“Tindakan ini dilakukan selaras dengan peruntukan Seksyen 21A Akta Rumah Judi Terbuka (ARJT) 1953,” katanya ketika ditemui ketika operasi itu dilakukan di sini hari ini.
Operasi tersebut diketuai Nor Omar bersama pegawai-pegawai dan anggota Ibu Pejabat Polis Daerah (IPD) Manjung serta kakitangan Tenaga Nasional (TNB) Seri Manjung.
Nor Omar berkata, siasatan awal mendapati premis terbabit beroperasi tiga kali seminggu iaitu Rabu, Sabtu dan Ahad iaitu berdasarkan ‘hari cabutan’ judi tersebut.

Menurut beliau, dipercayai setiap premis memperoleh hasil jualan antara RM2,000 hingga RM3,000 sehari dengan setiap pengendali memperoleh komisyen sekitar 18 peratus.
Katanya, keempat-empat premis terbabit pernah diserbu dan diambil tindakan sebelum ini tetapi masih terus berdegil melakukan operasi perjudian tanpa lesen itu.
Beliau berkata, mulai 1 Januari lalu hingga semalam, sebanyak 14 premis telah dikenakan tindakan pemotongan bekalan elektrik di daerah Manjung.
Nor Omar berharap tindakan tersebut diharap mampu menjadi peringatan dan amaran kepada mana-mana pihak agar tidak meneruskan operasi perjudian itu.
“IPD Manjung tidak akan berkompromi dengan mana-mana individu dan premis yang menjalankan aktiviti perjudian haram.
“Pemotongan bekalan elektrik ke atas premis perjudian haram akan dilaksanakan secara komprehensif dan berterusan dalam membanteras kegiatan ini,” katanya. – K! ONLINE


realme pilihan kedua rakyat Malaysia
4 Disember 2020, 7:03 pm
PANDEMIK Covid-19 ternyata memberi kesan kepada industri telefon pintar dunia.
Berdasarkan data servis Counterpoint Market Monitor, walaupun penghantaran telefon pintar di peringkat global meningkat sebanyak 32 peratus menjelang suku ketiga tahun ini, pengeluarannya merudum sebanyak empat peratus dari tahun lalu kepada sekitar 380 juta unit.

Jenama realme, antara lima jenama paling popular di Asia Tenggara. – FOTO realme
Namun begitu, realme menunjukkan data sebaliknya apabila mencatat pertumbuhan 45 peratus Year-over-Year (YoY) dengan lonjakan suku tahun ketiga sebanyak 132 peratus di peringkat global.
realme berjaya menjadi jenama kedua pilihan pengguna di Malaysia dengan mencatatkan pertumbuhan QoQ sebanyak 50 peratus.- FOTO Counterpoint
Mengulas mengenai pertumbuhan realme pada suku tahun ketiga, Penyelidik Analisis Counterpoint, Flora Tang menjelaskan, realme didatangkan dengan ciri premium seperti kamera, chipset dengan kemampuan AI, jangka hayat bateri yang panjang dan reka bentuk bergaya yang mendapat reaksi positif dalam kalangan pengguna termasuk di Malaysia, yang menyaksikan realme menjadi pilihan kedua rakyat Malaysia.

Secara kumulatif realme berjaya mengeluarkan 50 juta telefon pintar menjelang suku tahun ketiga 2020. Ini menjadikannya jenama terpantas di dunia berjaya mencapai angka ini, mengatasi jenama terkemuka yang lain.
Dilancarkan pada Ogos 2018, jenama realme memberi fokus terhadap golongan muda sebagai pengguna utama dengan membawakan teknologi terkini dan ciri canggih telefon pintar mampu milik.

Pengarah Urusan Google Malaysia, Marc Woo.
Menurut Pengarah Urusan Google Malaysia Marc Woo, dalam laporan e-ekonomi 2020 yang dilaksanakan oleh Google, Bain dan Temasek, satu  daripada tiga pengguna perkhidmatan digital adalah pengguna baru kesan daripada pandemik.
“Kami menjangkakan ekonomi internet Malaysia akan berkembang tiga kali ganda sehingga RM30 bilion menjelang tahun 2025. Peranti mudah alih akan memainkan peranan penting menggerakkan ekonomi.
“Saya gembira melihat realme Malaysia terus menjadi pembekal penting dalam ekosistem ini, dengan melancarkan produk menarik melalui saluran YouTube mereka. Bulan September dan Oktober menyaksikan telefon bimbit realme menjadi salah satu daripada 10 carian sohor kini tertinggi,” katanya.
Ketua Pegawai Perniagaan Lazada Malaysia, Sherry Tan (kiri) dan Pengarah Urusan Serantau Shopee, Ian Ho (kanan).
Bagi Lazada, sebagai salah sebuah platform e-dagang, mereka bangga menyaksikan bagaimana realme mengembangkan pasaran digital di Lazada Malaysia dan menjadi salah satu jenama LazMall yang berkembang pesat tahun ini bagi kategori telefon pintar dan tablet.
Ketua Pegawai Perniagaan Lazada Malaysia Sherry Tan berharap realme dapat terus berkembang bersama Lazada pada masa hadapan.
Pertumbuhan ini turut menjadikan realme berjaya menjadi antara lima jenama yang menguasai pasaran Asia Tenggara termasuklah di Malaysia, Filipina, Indonesia, Vietnam dan Thailand.
Di Eropah pula jenama ini terus berkembang dan berjaya memasuki lima jenama teratas di pasaran Russia.
Satu lagi syarikat e-dagang popular di Malaysia, Shopee menyampaikan ucapan tahniah di atas pencapaian terbaru realme, mereka bangga diberi penghormatan menjadi rakan e-dagang pilihan yang dipercayai.
Pengarah Urusan Serantau Shopee, Ian Ho juga berkata, daripada telefon pintar hingga gajet tangan, serta produk kesihatan dan barangan gaya hidup, pelbagai produk realme diminati rakyat Malaysia yang membeli-belah di Shopee.
Ini menjadikan realme sebagai peranti dan gajet paling laris di platform Shopee.

Dalam pada itu, realme mengumumkan akan melancarkan produk terbarunya, realme 7 5G ke pasaran tidak lama lagi . Untuk maklumat lanjut mengenai produk yang ditawarkan layari, https://www.realme.com/my/.


Dua anggota keselamatan hilang ditemui lemas
Oleh ALICIA JOHNY KUEH

4 Disember 2020, 7:40 pm
MIRI – Dua anggota keselamatan yang dilaporkan hilang sejak semalam ditemui mati di Sungai Layun petang tadi.
Difahamkan, kedua-dua mangsa dikenal pasti sebagai Sarjan Simon Laja dari Pasukan Gerakan Am (PGA) dan Sarjan Kemiang dari Sabah-Sarawak Gas Pipeline (SSGP).
Pesuruhjaya Polis Sarawak, Datuk Aidi Ismail berkata, kejadian berlaku semasa pasukan yang terdiri daripada tujuh anggota PGA dan seorang petugas SSGP sedang menjalankan rondaan di hulu Baram.
“Pasukan tersebut sedang berehat di tebing Sungai Long Karangan apabila kejadian kepala air berlaku dan dua mangsa telah dihanyutkan oleh arus deras sekitar pukul 6.40 petang.
“Usaha mencari dibuat sejak pukul 8 malam sehingga mangsa dijumpai di kawasan Sungai Layun kira-kira pada pukul 3 petang hari ini,” katanya ketika dihubungi Kosmo! sebentar tadi.
Katanya lagi, mangsa dibawa ke klinik Long Lama sebelum dihantar ke Hospital Miri.

“Mereka dipercayai lemas, tetapi kena tunggu hasil bedah siasat,” katanya. – K! ONLINE


Saya masih MB sehingga lantikan baharu dibuat – Ahmad Faizal
Oleh SHAARANI ISMAIL

4 Disember 2020, 7:25 pm
IPOH – Menteri Besar Perak, Datuk Seri Ahmad Faizal Azumu berkata, beliau masih lagi memegang jawatan Menteri Besar sehinggalah lantikan baharu dibuat.
Beliau berkata, kerajaan negeri sementara juga akan meneruskan semua program yang sudah dirancang kecuali yang membabitkan dasar dan keputusan besar.
“Alhamdulillah saya telah pun berkesempatan mengadap Sultan Perak, Sultan Nazrin Muizzuddin Shah dan saya telah pun sembah maklum tentang apa yang berlaku dalam Sidang Dewan Undangan Negeri (DUN) Perak pagi tadi.
“Saya telah sembah maklum tentang keadaan saya yang telah kehilangan majoriti dan tentunya Tuanku Sultan perlu buat beberapa pertemuan sehingga satu keputusan untuk memilih seorang daripada kalangan ahli dewan yang mempunyai majoriti secukupnya untuk membentuk kerajaan,” katanya.
Beliau berkata demikian kepada pemberita selepas mengadap sembah Sultan Perak, bagi memaklumkan situasi semasa negeri di Istana Kinta di sini petang tadi.
Kenderaan yang membawa Ahmad Faizal tiba di Istana Kinta jam 5.15 petang dan dilihat keluar dari istana kira-kira jam 5.45 petang.

Beliau berkata, pertemuan bersama Sultan Perak berlangsung empat mata.
“Saya harap kemelut ini dapat diselesaikan segera dan harap semua rakyat bersabar,” katanya.
Dalam pada itu, Ahmad Faizal turut berharap supaya kerajaan Perikatan Nasional (PN) di negeri Perak tidak berpecah.
Beliau berkata, ini kerana melihat kepada kerjasama PN yang berlangsung di peringkat pusat masih kekal.
“Pada saya kerajaan PN di pusat masih bersama jadi saya minta PN di Perak juga tak berpecah,” katanya.
Mengenai kenyataan Setiausaha Agung Pas, Takiyuddin Hassan yang menyatakan parti itu tidak akan sertai pembentukan kerajaan baharu Perak, Ahmad Faizal berkata, itulah kesannya jika sesuatu pihak hanya pentingkan maksud tertentu dalam membuat keputusan
Katanya, tindakan itu akhirnya tidak mendatangkan keuntungan kepada pihak lain dan akan menyukarkan penubuhan kerajaan negeri yang baharu. – K! ONLINE


13 PATI sedang bersembunyi dicekup
Oleh EDDY AQMAL MOHAMED HAMIDI

4 Disember 2020, 7:05 pm
PETALING JAYA – Tindakan 13 pendatang asing tanpa izin (PATI) bersembunyi di Kuari Baru, Pantai Kampung Tanjung Che Lahom, Pengerang, Johor selepas menyeludup masuk ke negara ini hanyalah sia-sia selepas mereka ditahan menerusi Ops Benteng awal pagi tadi.
Markas Divisyen Ketiga Infantri Malaysia (3 Divisyen) menerusi satu kenyataan berkata, kesemua PATI berkenaan ditahan selepas dikesan menghampiri kawasan persisiran pantai dari Tanjung Penyusop hingga ke Kampung Simon, Teluk Ramunia, Kota Tinggi, Johor.
“Susulan maklumat yang diperolehi, pasukan telah mengatur gerak Tim Quick Reaction Force (QRF) bersama Tim Drone dari Bahagian Staf Perisikan Pertahanan (BSPP) bersama Pegawai Perhubungan Tentera Laut Diraja Malaysia (TLDM) untuk mengepung kawasan berkenaan.
“Satu serbuan kemudiannya telah dibuat di Kuari Baru, Pantai Kampung Tanjung Che Lahom kira-kira pukul 1.40 pagi dan berjaya menahan seramai 13 PATI warga Indonesia yang sedang bersembunyi,” katanya.
Menurut kenyataan itu, kesemua PATI yang ditahan terdiri daripada sembilan lelaki dan empat wanita berusia 21 hingga 47 tahun dan dipercayai baru masuk ke negara ini melalui jalan yang tidak sah.
“Pemeriksaan yang dilakukan ke atas mereka kemudiannya menemui wang tunai dari pelbagai negara berjumlah RM34,619,99; 15 buah telefon bimbit; jam tangan dan barangan kemas yang kemudiannya dirampas.

“Kesemua PATI ditahan dan dibawa ke Markas Taktikal Tanjung Sepang untuk menjalani pemeriksaan serta saringan Covid-19 sebelum diserahkan kepada pihak Jabatan Imigresen Malaysia dan laporan polis berhubung kejadian telah dibuat di Balai Polis Bayu Damai,” jelas kenyataan itu. – K! ONLINE


Penjualan ladang sawit antara punca MB Perak hilang sokongan
Oleh MOHD RASDAN AHMAD

4 Disember 2020, 7:03 pm
PETALING JAYA – Dua isu utama iaitu penjualan ladang sawit 15,000 hektar milik kerajaan negeri secara rundingan terus tanpa tender dan pelantikan Ahli Dewan Undangan Negeri (ADUN) UMNO sebagai Setiausaha Politik Menteri Besar merupakan antara punca Menteri Besar Perak, Datuk Seri Ahmad Faizal Azumu hilang sokongan.
Bekas Perdana Menteri, Datuk Seri Najib Razak berpendapat kehilangan sokongan pada Ahmad Faizal berpunca dari beberapa perkara itu yang dilihat tidak disenangi UMNO negeri itu.
“Tahun lepas, Allahyarham ADUN Slim UMNO (Datuk Khusairi Abdul Talib) telah memberi amaran kepada kerajaan PH serta Menteri PH dulu untuk tidak menjual ladang sawit 15,000 hektar pada ketika harga minyak sawit murah kepada sebuah syarikat Taiko Plantations Pte Ltd yang berpengkalan di Singapura.
“Ladang ini dah lama dimilik kerajaan Perak di bawah BN dan Allahyarham ADUN Slim pernah menjadi pengerusi syarikat kerajaan negeri yang memiliki ladang itu,” katanya dalam hantaran Facebooknya hari ini.
Ahmad Faizal gagal memperoleh sokongan majoriti ADUN dalam usul keyakinan majoriti ahli Dewan terhadap menteri besar (undi percaya) yang dikemukakan pada persidangan Dewan Undangan Negeri (DUN) Perak hari ini.
Dalam undi sulit terhadap usul itu, Ahmad Faizal yang juga ADUN Chenderiang hanya menerima 10 undi menyokong beliau sebagai Menteri Besar manakala 48 ADUN tidak menyokong dan satu berkecuali.

Usul tersebut dibawa oleh ADUN Pengkalan Baru, Datuk Abd Manap Hashim. – K! ONLINE


Ahmad Faizal tiba di Istana Kinta
Oleh ASLIZA MUSA

4 Disember 2020, 5:41 pm
IPOH – Datuk Seri Ahmad Faizal Azumu tiba di Istana Kinta di sini bagi menghadap Sultan Perak, Sultan Nazrin Muizzuddin Shah.
Ahmad Faizal tiba pada pukul 5.15 petang bagi menyembah maklum situasi terkini kerajaan Perikatan Nasional (PN) Perak susulan keputusan usul undi percaya terhadap beliau yang diputuskan dalam sidang Dewan Undangan Negeri (DUN) Perak pagi tadi.
Terdahulu, Penasihat Undang-Undang Negeri Perak, Azmir Shah Zainal Abidin; Setiausaha Kerajaan Negeri, Datuk Ahmad Suaidi Abdul Rahim dan Speaker Dewan Undangan Negeri (DUN) Perak, Datuk Mohamad Zahir Abdul Khalid turut tiba di Istana Kinta.
Ketiga-tiga mereka menaiki kenderaan berasingan untuk menghadap Sultan Nazrin.
Dalam sidang DUN pagi tadi, Ahmad Faizal Azumu gagal mendapat sokongan majoriti daripada ahli dewan dalam undi usul percaya terhadap beliau.
Dalam undian daripada 59 Ahli Dewan Undangan Negeri (ADUN), sebanyak 48 undi menolak usul percaya itu berbanding 10 yang menyokongnya manakala satu undi rosak atau berkecuali.

Usul tersebut dibawa ADUN Pengkalan Baru dari UMNO, Abd. Manaf Hashim.
Pada awalnya, usul tersebut disenarai untuk dibahaskan selepas pembentangan Belanjawan 2021 Perak dalam persidangan DUN yang bermula hari ini.
Bagaimanapun dua usul tergempar yang dibawa Salbiah Mohamed (BN-Temenggor) dan Howard Lee (PH-Pasir Pinji) kepada DUN untuk menyegerakan usul undi percaya tersebut diterima Speaker Mohamad Zahir Abdul Khalid. – K! ONLINE


PM, pemimpin kanan Bersatu adakan perbincangan
Oleh NOR IDAYU BOSRO

4 Disember 2020, 6:57 pm
PUTRAJAYA – Presiden Parti Pribumi Bersatu Malaysia (Bersatu), Tan Sri Muhyiddin Yasin telah mengadakan perbincangan dengan beberapa pemimpin termasuk menteri daripada parti itu di pejabatnya di sini petang tadi.
Difahamkan pertemuan kira-kira sejam itu bagi membincangkan kemelut Menteri Besar Perak selepas Datuk Seri Ahmad Faizal Azumu gagal memperoleh sokongan majoriti Ahli Dewan Undangan Negeri (ADUN) dalam usul undi percaya pagi tadi.
Ahmad Faizal adalah Timbalan Presiden Bersatu ketika ini.
Turut difahamkan antara yang hadir dalam pertemuan itu termasuklah Menteri Kanan (Perdagangan Antarabangsa dan Industri), Datuk Seri Mohamed Azmin Ali; Naib Presiden Bersatu yang juga Menteri Kanan (Pendidikan), Dr. Mohd. Radzi Md. Jidin dan Setiausaha Agung Bersatu, Datuk Seri Hamzah Zainuddin.
Ketua Srikandi Bersatu, Datuk Seri Rina Mohd. Harun dan Ahli Majlis Pimpinan Tertinggi (MPT) Bersatu, Datuk Seri Mohd. Redzuan Md. Yusof juga antara yang hadir.
Butiran intipati mesyuarat berkenaan yang diadakan selepas mesyuarat Majlis Keselamatan Negara (MKN) itu bagaimanapun tidak dikongsikan kepada media.

Difahamkan lagi, satu kenyataan rasmi daripada Bersatu akan dikeluarkan dalam masa terdekat.
Ahmad Faizal hari ini gagal memperoleh sokongan majoriti ADUN dalam usul undi percaya.
Sebanyak 48 undi tidak menyokong usul berkenaan dan hanya 10 yang menyokong manakala terdapat satu undi rosak atau berkecuali.
Beliau dilaporkan telah menghadap Sultan Perak, Sultan Nazrin Muizzuddin Shah di Istana Kinta pada pukul 5.15 petang tadi. – K! ONLINE


Maria Chin diperintah kemuka tunjuk sebab
Oleh NUZULSHAM SHAMSUDDIN

4 Disember 2020, 5:55 pm
KUALA LUMPUR – Ahli Parlimen Petaling Jaya, Maria Chin Abdullah diperintah untuk mengemukakan tunjuk sebab kenapa beliau tidak perlu dikenakan tindakan kerana mengkritik keputusan Mahkamah Syariah dalam kes membabitkan Pengerusi Bersama Kumpulan Naza, Datuk Wira SM Faisal SM Nasimuddin dan bekas isterinya.
Panel tiga hakim Mahkamah Rayuan Syariah yang dipengerusikan Mohd. Amran Mat Zain, Othman Ibrahim dan Datuk Mohamad Shakir Abdul Hamid membuat keputusan itu selepas menolak rayuan Maria untuk mendapatkan lanjutan masa bagi mencabar keputusan Mahkamah Tinggi Syariah yang membenarkan prosiding komital terhadapnya.
Perkara itu dimaklumkan peguam syarie, Datuk Akberdin Abdul Kader yang mewakili SM Faisal selaku responden ketika dihubungi media di sini hari ini.
“Mahkamah turut memerintahkan Maria Chin selaku perayu untuk membayar kos sebanyak RM6,000,” kata Akberdin.
Turut dinamakan sebagai responden dalam rayuan itu ialah ibu SM Faisal, Puan Sri Zaleha Ismail.
Selain Akberdin, SM Faisal turut diwakili peguam-peguam syarienya, Datuk Sulaiman Abdullah dan Rafie Mohd. Shafie manakala Maria yang turut hadir di mahkamah diwakili peguam-peguam bela, Nurul Hafidzah Hassan dan Mohd. Hafizal Parcho.

Pada 4 September tahun lalu, Mahkamah Syariah di sini menjatuhkan hukuman penjara tujuh hari terhadap Emilia kerana mengubah tarikh lawatan anak-anaknya untuk bersama bapa mereka (Faisal).
Emilia dibebaskan dengan ikat jamin RM5,000 sementara menunggu rayuan.
Hukuman dijatuhkan terhadap Emilia itu menyebabkan Maria mengeluarkan kenyataan wanita Islam masih didiskriminasi di bawah sistem undang-undang syariah Malaysia, yang disiarkan sebuah portal.
Pasangan berkenaan bercerai pada 2016 dan hak penjagaan penuh terhadap tiga anak mereka, Fawwaz, Faiz dan Farhan diberikan sepenuhnya pada Emilia. – K! ONLINE


403 individu ingkar PKP dikompaun
Oleh NUR HUDA MUSA

4 Disember 2020, 5:59 pm
PETALING JAYA – Seramai 403 daripada 412 yang ditahan polis semalam dikompaun atas kesalahan ingar arahan Perintah Kawalan Pergerakan (PKP) manakala sembilan lagi direman.
Menteri Kanan (Keselamatan) Datuk Seri Ismail Sabri Yaakob berkata, sebanyak 56,090 pemeriksaan dijalankan semalam menerusi Task Force Operasi Pematuhan yang diketuai Polis Diraja Malaysia (PDRM) bagi memantau dan menguatkuasakan pematuhan prosedur operasi standard (SOP) Perintah Kawalan Pergerakan Pemulihan (PKPP).
“Antara kesalahan ingkar PKP termasuk gagal mematuhi arahan penjarakan fizikal (135), aktiviti pusat hiburan (113), tidak memakai pelitup muka (64), gagal menyediakan peralatan merekod butiran pelanggan (59), rentas negeri atau daerah Perintah Kawalan Pergerakan Bersyarat (PKPB) tanpa kebenaran (27) dan lain-lain kesalahan (14).
“Sementara itu, Operasi Benteng semalam turut berjaya menahan 51 pendatang asing tanpa izin (PATI), 11 tekong serta merampas sebuah bot dan dua kenderaan berat,” katanya dalam satu kenyataan di sini hari ini.
Menurutnya, sebanyak 296 Sekatan Jalan Raya (SJR) telah dilaksanakan semalam melibatkan Ops Penawar (228 SJR), Ops Benteng PDRM (59 SJR) dan Ops Benteng AKSEM (9 SJR).
“Semalam juga, penguatkuasa Kementerian Perdagangan Dalam Negeri dan Hal Ehwal Pengguna telah membuat pemantauan harian ke atas 12 jenis bekalan barangan di 686 premis perniagaan termasuk peruncit (488), pemborong (166) dan pengilang (32).

“Secara keseluruhannya, bekalan barangan keperluan mencukupi dan mampu menampung keperluan dalam negara yang berterusan dan mudah diperolehi,” jelasnya. – K! ONLINE


UMNO gesa KWSP permudahkan pengeluaran i-Sinar
Oleh MOHD RASDAN AHMAD

4 Disember 2020, 5:38 pm
PETALING JAYA – Kumpulan Wang Simpanan Pekerja (KWSP) digesa untuk mempermudahkan pihak pencarum bagi mengeluarkan wang simpanan mereka tanpa mengenakan sebarang syarat dan diberikan pilihan untuk mengeluarkannya secara ‘one-off’ maksimum RM10,000.
Presiden UMNO, Datuk Seri Ahmad Zahid Hamidi berkata, di saat rakyat sedang kesempitan dalam mendepani keadaan luar biasa pandemik, amat wajar sekali kita mempermudahkan dan menyantuni keperluan mereka.
“Saya mendengar dan membaca semua keluhan dan suara hati rakyat yang kecewa dengan syarat-syarat dikenakan pihak KWSP berkenaan pengeluaran i-Sinar akaun 1 KWSP,” ujarnya melalui satu kenyataan hari ini.
Tambahnya, ternyata nada pengurusan KWSP amat berbeza dengan harapan positif yang diberikan oleh Menteri Kewangan ketika sesi penggulungan peringkat dasar Belanjawan Negara 2021 tempoh hari.
“Ahli-ahli Parlimen Barisan Nasional (BN) dan UMNO termasuk sayap-sayap Pergerakan Pemuda dan Puteri sejak dari awal tegas dan konsisten meperjuangkan isu tuntutan pengeluaran akaun 1 KWSP yang dibangkitkan rakyat,” jelasnya. – K! ONLINE


39 individu terlibat pelaburan haram ditahan
Oleh EDDY AQMAL MOHAMED HAMIDI

4 Disember 2020, 6:59 pm
SERDANG – Seramai 39 individu termasuk seorang wanita warganegara China ditahan dalam satu serbuan ke atas sebuah premis di Bandar Puteri, Puchong di sini semalam berhubung kegiatan pelaburan haram dalam talian.
Ketua Polis Daerah Serdang, Asisten Komisioner Razali Abu Samah berkata, kesemua mereka ditahan menerusi serbuan Ops Nuri yang dilakukan kira-kira pukul 9 malam oleh sepasukan polis dari Ibu Pejabat Polis Daerah (IPD) Serdang.
“Mereka yang ditahan terdiri daripada 23 lelaki dan 15 wanita warga tempatan serta seorang wanita warga China berusia 20 hingga 37 tahun dan disyaki terlibat dengan kegiatan pelaburan haram jenis Forex sejak tiga tahun lalu.
“Turut dirampas adalah sebanyak 39 buah komputer, 23 unit telefon bimbit serta wang tunai berjumlah RM30,800 bagi membantu siasatan,” katanya menerusi satu kenyataan di sini hari ini.
Menurut Razali, semakan yang dilakukan mendapati syarikat berkenaan berdaftar dengan Suruhanjaya Syarikat Malaysia (SSM) sebagai sebuah syarikat tele-pemasaran dan menyewa di premis berkenaan dengan kadar bayaran RM24,000 sebulan.
“Kesemua suspek warga tempatan berperanan sebagai operator yang membuat panggilan kepada pelanggan dari China untuk menawarkan mereka menyertai pelaburan tersebut menggunakan aplikasi seperti WeChat.

“Kesemua pekerja menerima bayaran antara RM2,000 hingga RM6,000 mengikut jawatan berserta komisen dengan waktu bekerja di antara pukul 8 pagi sehingga 10 malam setiap hari,” jelas beliau.
Mengulas lanjut, Razali berkata, kesemua individu yang ditahan turut dikenakan kompaun kerana didapati gagal mematuhi prosedur operasi standard (SOP) Perintah Kawalan Pergerakan Bersyarat (PKPB).
“Kesemua yang ditahan kemudiannya dibawa ke IPD Serdang untuk siasatan lanjut di bawah Seksyen 420 Kanun Keseksaan dan Peraturan 39(b) Peraturan-Peraturan Imigresen 1963,” tegas beliau. – K! ONLINE


Tiada pegawai Jakim terlibat kes seludup daging
Oleh KOSMO!

4 Disember 2020, 6:39 pm
Oleh BADRUL HAFIZAN MAT ISA
SEREMBAN – Tiada penglibatan pegawai dari Jabatan Kemajuan Islam Malaysia (Jakim) susulan terbongkarnya aktiviti penyeludupan daging sejuk beku yang dibungkus semula dengan logo pengesahan halal baru-baru ini.
Menteri di Jabatan Perdana Menteri (Hal Ehwal Agama), Datuk Dr. Zulkifli Mohamad Al-Bakri berkata, beliau sendiri telah melawat dan meninjau makmal halal Jakim  dan melihat sendiri kesungguhan setiap pegawai dan pekerja dalam menjalankan tugas.
“Saya tidak akan kata macam itu (pegawai Jakim terlibat) melainkan ada bukti, setakat ini saya beristiqah (percaya) dan saya baru melawat di tempat Jakim, makmal dan halalnya, Alhamdulillah apa yang saya lihat, kesungguhan itu amat terbukti.
“Saya beri peringatan kepada diri saya dan juga agensi di bawah saya untuk bekerja dengan betul, tekun, ikhlas dan jujur, mempunyai integriti yang tinggi, Insya-Allah,” katanya.
Beliau berkata demikian pada sidang akhbar selepas Program Santuni Gelandangan dan Mualaf serta Perasmian Kelas Bimbingan Yayasan Dakwah Islamiah Malaysia (Yadim) di Pusat Gelandangan Dapur Kausar dekat sini hari ini.

Sebelum ini, media melaporkan taktik jahat kartel yang menyeludup daging sejuk beku dan kemudiannya dibungkus semula dengan logo pengesahan halal serta menjualnya ke pasaran seluruh Malaysia.
Taktik tersebut terbongkar dalam satu serbuan bersepadu pihak berkuasa di sebuah Gudang di Senai, Johor Bahru baru-baru ini.
Sementara itu, menurut Zulkifli, Jakim akan terus bekerjasama dengan pelbagai pihak dalam isu perakuan halal tersebut.
“Insya-Allah, Jakim akan buat pemantauan dan bekerjasama dengan kementerian-kementerian yang terbabit. Di samping itu, kami akan gerakkan dengan hubungan bersama kerajaan negeri untuk melihat dengan lebih dekat lagi selain pastikan supaya hala itu jelas dan sebenar-benar diperakui dan tidak diragui,” katanya.
Dalam pada itu, beliau berterima kasih dengan penglibatan pertubuhan bukan kerajaan (NGO) seperti Dapur Kausar yang mengambil langkah membuka kelas pengajian agama untuk golongan mualaf dan gelandangan.
“Saya ambil kesempatan untuk ucapkan terima kasih kepada semua, kerjasama seperti ini dapat tingkatkan syiar dan kefahaman Islam, insya-Allah, Yadim menyantuni seluruhnya tanpa mengira bangsa, bahasa dan juga warna kulit termasuk agama dalam menyampaikan bantuan,” katanya.


Harga RON95, RON97 naik tiga sen
Oleh NOR IDAYU BOSRO

4 Disember 2020, 5:56 pm
PUTRAJAYA – Harga runcit petrol RON95 naik tiga sen kepada RM1.70 seliter berbanding RM1.67 bagi tempoh bermula tengah malam ini sehingga 11 Disember depan.
Kementerian Kewangan dalam satu kenyataan berkata, harga RON97 juga naik tiga sen daripada RM1.97 kepada RM2.00 seliter.
“Harga runcit diesel pula naik lima sen iaitu daripada RM1.85 seliter kepada RM1.90 seliter,” katanya.
Katanya, kerajaan akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara. – K! ONLINE


Ditipu jutawan kosmetik, Wani Chomel tuntut pampasan
Oleh MOHAMMAD SHAHEMY AZMI

4 Disember 2020, 6:31 pm
PETALING JAYA – Seorang gadis yang pernah tular sebelum ini kerana mengalami masalah berat badan mencecah hampir 300 kilogram (kg) tampil membuat pendedahan dan tuntutan terhadap seorang jutawan kosmetik atas tuduhan teraniaya dan dimanipulasi.
Gadis itu, Nurul Airawani Nazira Ibrahim atau lebih dikenali sebagai Wani Chomel, 23, mendakwa dirinya seperti ditipu selepas tidak mendapat sebarang faedah dan bayaran seperti yang dijanjikan.
Menurut Wani, dia telah didatangi seorang usahawan kosmetik sekitar Ogos tahun lalu untuk melantik dirinya sebagai duta sebuah produk pelangsingan badan tetapi perlu menjalani pembedahan pada bahagian perut terlebih dahulu.
“Selepas menjalani pembedahan di sebuah pusat perubatan di Kuala Lumpur pada Ogos 2019, saya telah didatangi pihak usahawan tersebut untuk menandatangani kontrak.
“Bagaimanapun saya tidak diberitahu dengan jelas tentang kandungan kontrak tersebut tanpa mengetahui isi kandungannya,” katanya ketika ditemui pada satu sidang akhbar sebentar tadi.
Ujarnya lagi, selepas selesai menjalani pembedahan bariatrik tersebut, segala urusan melibatkan rawatan susulan dilakukan sendiri olehnya tanpa diberikan wang pembiayaan yang dijanjikan.

Tambah gadis berasal dari Jerantut, Pahang itu, segala rekod kesihatan selepas dia menjalani pembedahan bagaimanapun dipegang pihak usahawan tersebut dan dia tidak mengetahui status serta tindakan lanjut yang perlu dilakukan.
WANI CHOMEL (kanan) bersama peguamnya (tengah) menunjukkan laporan polis bersama kontrak perjanjian yang diberikan seorang jutawan kosmetik tanah air.
“Saya memikirkan soal keluarga kerana pihak usahawan itu telah berjanji akan membantu saya dari segi kewangan.
“Bagaimanapun saya tidak menerima sebarang bentuk bantuan seperti yang telah dijanjikan. Lebih menyedihkan apabila saya cuma menerima ‘upah’ kurang daripada RM1,000 selepas terlibat dengan penghasilan kandungan video tentang produk pelangsingan badan,” katanya.
Pada sidang akhbar tersebut, Wani turut memberitahu bahawa dia terpaksa membuat laporan polis untuk menjamin keselamatan diri selepas didatangi wakil usahawan itu dalam keadaan marah dan telah mengoyakkan kontrak yang telah ditandatangani.
“Saya telah dimarahi hanya kerana telah menerima bantuan daripada pihak lain,” ujarnya.
WANI tidak dapat menahan air matanya pada sidang akhbar mendedahkan penganiayaan dan pelanggaran kontrak seorang jutawan kosmetik popular terhadap dirinya di Faroz Cafe, Taman Tun Dr. Ismail hari ini.
Tampil membuka mulut, Wani yang turut ditemani peguam, Haziq Aizuddin Subhi berkata, dia ingin menuntut pampasan dan habuan yang telah dijanjikan selain ingin membatalkan kontrak yang telah ditandatangani.
“Saya mengalami kemurungan disebabkan perkara tersebut selain turut dikecam dan dicaci netizen dengan tuduhan tidak berasas.
“Ada yang menggelar saya sebagai tidak kenang budi, pemalas dan hanya mengharapkan bantuan semata-mata,” katanya.
Selain menuntut hak, Wani berharap pendedahan ini mampu membersihkan namanya yang dipandang sebelah mata oleh masyarakat. K! ONLINE


12 laporan penipuan skim pelaburan diterima di Petaling Jaya
Oleh EDDY AQMAL MOHAMED HAMIDI

4 Disember 2020, 5:47 pm
PETALING JAYA – Polis Petaling Jaya telah menerima sebanyak 12 laporan berhubung aktiviti sindiket penipuan pelaburan yang mengakibatkan kerugian berjumlah RM92,560.
Ketua Polis Daerah Petaling Jaya Asisten Komisioner Nik Ezanee Mohd. Faisal berkata, laporan yang diterima itu dikesan membabitkan beberapa platform seperti Like&Share, iShareFans, Zan Zan Le, Test Fight dan Queqibao.
“Sindiket-sindiket ini dikesan mengiklankan platform mereka di laman sosial Facebook serta Instagram dan mereka yang berminat kemudiannya akan diberi satu pautan URL untuk memuat turun aplikasi tertentu.
“Menerusi aplikasi yang dimuat turun itu, mangsa akan membuat pembelian keahlian mengikut peringkat yang dikehendaki bermula dengan nilai RM99 hingga RM9,999,” katanya menerusi satu kenyataan di sini hari ini.
Menurut Niz Ezanee, wang pembelian keahlian akan dimasukkan ke dalam akaun suspek dan mangsa perlu menyempurnakan tugasan pada peringkat yang dipilih dan keuntungan daripada tugasan itu akan terpapar pada akaun aplikasi e-dompet mangsa.
“Menerusi aplikasi yang diberi secara percuma pada awalnya, mangsa dikehendaki melakukan tugasan ‘like & share’ di laman Tik Tok atau YouTube dengan setiap tanda suka serta perkongsian yang dibuat akan menerima bayaran RM1 dengan 20 tugasan sehari.

“Keuntungan itu juga akan dibayar ke dalam akaun e-dompet mangsa namun mangsa tersedar telah ditipu apabila jumlah keuntungan yang dijanjikan untuk pengeluaran tidak dapat dikeluarkan dan akaun tersebut juga telah ditutup,” jelas beliau.
Tambah Nik Ezanee, pihaknya menyeru kepada orang ramai agar lebih peka dan tidak terpedaya dengan pulangan yang lumayan dalam jangka masa yang singkat. – K! ONLINE


Cederakan jiran rosakkan motosikal, lelaki dijel 6 bulan
Oleh NUZULSHAM SHAMSUDDIN

4 Disember 2020, 4:24 pm
KAJANG – Gara-gara mencederakan dua jirannya termasuk merosakkan motosikal, seorang penganggur dipenjara enam bulan oleh Mahkamah Majistret di sini hari ini.
Majistret Muhammad Noor Firdaus Rosli menjatuhkan hukuman itu terhadap Sia Resul, 26, selepas lelaki itu mengaku bersalah atas empat pertuduhan yang disabitkan ke atasnya.
Mengikut pertuduhan pertama dan kedua, Sia yang memakai baju didapati sengaja mendatangkan kecederaan terhadap Ppetrus Anak Kamarudin, 18 dan seorang remaja lelaki berusia 16 tahun.
Bagi kedua-dua pertuduhan itu, pendakwaan dikemukakan Seksyen 323 Kanun Keseksaan yang membawa hukuman penjara sehingga setahun atau denda maksimum RM2,000 atau kedua-duanya.
Bagi pertuduhan ketiga, tertuduh didapati menakutkan secara jenayah terhadap Ppetrus dengan bersenjatakan parang yang didakwa mengikut Seksyen 506 Kanun Keseksaan yang membawa hukuman penjara tujuh tahun atau denda atau kedua-duanya.
Bagi pertuduhan keempat, Sia didapati melakukan perbuatan khianat dengan merosakkan motosikal milik Kamarudin Kilong, 34 dan menyebabkan kerugian RM1,107 yang didakwa memgikut Seksyen 427 Kanun Keseksaan yang memperuntukkan hukuman penjara maksimum lima tahun atau denda atau kedua-duanya.

Kesemua kesalahan dilakukan di depan sebuah kedai runcit di Kampung Kechau Luar Orang Asli, Sungai Lalang, Semenyih di sini, pukul 8 malam pada 29 November lalu.
Bagi pertuduhan pertama hingga ketiga, mahkamah memerintahkan tertuduh dipenjara selama empat bulan bagi setiap pertuduhan dan berjalan serentak.
Sementara bagi pertuduhan keempat, tertuduh diperintah membayar denda sebanyak RM2,000 dan penjara dua bulan lagi sekiranya gagal membayar junlah denda itu dan difahamkan tertuduh tidak membayar denda tersebut.
Kesemua hukuman penjara enam bulan itu diperintah bermula hari ini.
Terdahulu, Sia yang tidak diwakili peguam, merayu agar diberi hukuman ringan kerana baru sahaja diberhentikan kerja.
“Saya juga perlu menanggung isteri dan seorang anak yang berusia dua bulan,” katanya yang sebelum ini bekerja di sebuah kilang.
Bagaimanapun, Timbalan Pendakwa Raya, Siti Nur Liyana Mohd. Sulaiman memohon mahkamah mengenakan hukuman setimpal kerana kejadian melibatkan dua individu termasuk tertuduh menggunakan parang.-K!ONLINE


Pasukan khas JAIS siasat isu kartel daging
Oleh NOR AZIHAN MD. GHAZALI

4 Disember 2020, 5:30 pm
SHAH ALAM – Sebuah pasukan khas telah ditubuhkan Jabatan Agama Islam Selangor (JAIS) dalam menyiasat isu kartel tukar daging haram jadi halal.
Pengerusi Jawatankuasa Tetap Hal Ehwal Agama Islam, Hal Ehwal Pengguna dan Industri Halal, Mohd. Zawawi Ahmad Mughni berkata, penubuhan tersebut telah diarahkan oleh pengarahnya dengan menjalankan siasatan di bawah peruntukan Perintah 4(1) Perintah Perihal Dagangan (Perakuan dan Penandaan Halal) 2011.
Katanya, kerajaan negeri juga telah menerima laporan lengkap daripada Bahagian Pengurusan Halal, JAIS tentang isu tersebut.
“Kerajaan negeri sentiasa memantau rapat kes pengedaran daging sejuk beku seludup yang tidak mendapat perakuan halal dan penandaan logo halal palsu ini.
“Malah, sama sekali tidak akan membenarkan kegiatan tidak bertanggungjawab tersebut menjejaskan maslahah rakyat negeri ini khasnya dan seluruh negara amnya,” katanya dalam kenyataan di sini hari ini.
Terdahulu, media melaporkan serbuan pihak berkuasa terhadap sebuah gudang di Senai, Johor kelmarin yang menjalankan aktiviti menyeludup daging sejuk beku dari China, Ukraine, Brazil dan Argentina sebelum membungkus semula daging tersebut dengan logo halal dan dijual di pasaran seluruh negara.

Mengulas lanjut, Mohd. Zawawi berharap masyarakat bertenang dan tidak menyebarkan maklumat yang tidak tepat yang boleh mengelirukan masyarakat.
“Justeru, orang ramai yang yang mempunyai maklumat terhadap mana-mana premis yang diragui atau didapati melakukan kesalahan tersebut boleh menghubungi JAIS di talian 03-5514 3725/3696/3486,” katanya. – K! ONLINE


Pas tidak sertai usaha pembentukan kerajaan baharu
Oleh MOHD RASDAN AHMAD

4 Disember 2020, 5:33 pm
PETALING JAYA – Pas telah memberi keputusan untuk tidak menyertai sebarang usaha bagi pembentukan kerajaan negeri Perak yang baharu.
Setiausaha Agung Pas, Datuk Takiyuddin Hassan dalam satu kenyataan turut mengesahkan tiga Ahli Dewan Undangan Negeri (ADUN) parti tersebut memberikan sokongan kepada Menteri Besar dalam usul dibuat di Dewan Undangan Negeri (DUN) Perak hari ini.
“Pas mengambil maklum keputusan Usul Keyakinan Majoriti Ahli Dewan terhadap Menteri Besar Perak yang telah berlangsung di dalam DUN Perak hari ini di mana tiga ADUN Pas menyokongnya selaras dengan pendirian yang dibuat oleh Lajnah Politik Pas Pusat.
“Selaras dengan keputusan tersebut, Pas Pusat telah membuat ketetapan untuk tidak menyertai usaha pembentukan kerajaan negeri Perak yang baharu.
“Meskipun demikian, Pas akan terus berperanan sebagaimana biasa dalam masyarakat di peringkat Negeri mahupun nasional,” katanya hari ini.
Untuk rekod, tiga ADUN Pas di Perak ialah ADUN Gunung Semanggol, Razman Zakaria; ADUN Selama, Mohd. Akmal Kamaruddin dan ADUN Kubu Gajah, Khalil Yahaya.

Terdahulu, Menteri Besar Perak Datuk Seri Ahmad Faizal Azumu gagal memperoleh sokongan majoriti ADUN dalam usul undi percaya.
Sebanyak 48 undi tidak menyokong usul berkenaan dan hanya 10 yang menyokong manakala terdapat satu undi rosak atau berkecuali. – K! ONLINE


Pesakit angin ahmar terperangkap lima jam dalam rumah
Oleh TOREK SULONG

4 Disember 2020, 5:27 pm
PASIR PUTEH – Seorang pesakit angin ahmar mampu menarik nafas lega apabila dia dan keluarga diselamatkan oleh petugas banjir selepas lima jam terperangkap di dalam rumahnya di Kampung Wakaf Bunut di sini semalam.
Samsudin Awang, 66, berkata, dia, isterinya, Rokiah A. Ghani, 62 bersama dua orang anaknya berusia 29 dan 35 tahun tidak dapat berpindah ke kawasan lebih selamat apabila mereka takut untuk meredah limpahan air sungai yang masuk ke dalam rumah mereka.
Menurutnya, air naik secara mendadak setinggi 1.5 meter dengan arus deras dalam tempoh satu jam di sekitar halaman rumah.
“Saya tidak berdaya mengharung air setinggi paras pinggang untuk ke kawasan yang lebih tinggi kerana perlu dipapah. Ini kerana, saya berjalan dengan menggunakan tongkat.
“Sepanjang lima jam terperangkap, saya hanya duduk di atas kerusi. Memang sejuk, namun saya bersama keluarga tiada pilihan lain hanya menunggu perlu bantuan tiba,” katanya ketika ditemui pemberita di pusat pemindahan sementara (PPS) Sekolah Kebangsaan Kamil Tiga di sini hari ini.
Ketua Polis Kelantan, Deputi Komisioner Shafien Mamat turut hadir meninjau keadaan mangsa banjir di PPS tersebut.

Samsudin berkata, sebelah kanan badannya sudah tidak berfungsi selepas diserang angin ahmar sejak 12 tahun yang lalu.
Katanya, dia dan keluarga diselamatkan sepasukan petugas banjir pada pukul 8 malam sebelum dipindahkan ke PPS. – K! ONLINE


Remaja lelaki parah digigit buaya
Oleh IVAN AMIRUL

4 Disember 2020, 5:21 pm
TUARAN – Seorang remaja lelaki melalui detik cemas apabila diserang seekor buaya ketika menyeberangi sungai di Kampung Mengkabong petang semalam.
Dalam kejadian kira-kira pukul 3.30 petang itu, mangsa, Mohammad Azlan Arif Abdullah, 16, cedera di bahagian badan, kaki kanan dan perut ekoran digigit seekor buaya berukuran panjang hampir dua meter.
Ketua Polis Daerah Tuaran, Deputi Superintendan Mohd Hamizi Halim berkata, pemeriksaan awal pihaknya di tempat kejadian mendapati rumah mangsa terletak berhampiran dengan sungai paya bakau di kawasan kampung berkenaan.
“Sewaktu kejadian, mangsa bersama tujuh rakan sebayanya sedang mencari lokan dan siput di kawasan tebing sungai. Mangsa kemudiannya dipercayai cuba menyeberangi sungai yang berada pada kedalaman paras pinggang sebelum digigit buaya.
“Berikutan kejadian itu, remaja terbabit mengalami kecederaan teruk di beberapa bahagian badan,” katanya dalam satu kenyataan hari ini.
Dalam pada itu, Mohd. Hamizi menyatakan pihaknya juga sudah melawat mangsa yang kini dirawat di wad kecemasan Hospital Tuaran bagi mendapatkan rawatan.

Beliau berkata, doktor memaklumkan mangsa akan dirujuk ke Hospital Papar atau Hospital Kota Belud untuk mendapatkan rawatan lanjut.
Sementara itu, Mohd. Hamizi berkata, kes berkenaan akan dirujuk kepada Jabatan Perhilitan bagi tindakan lanjut.
“Orang awam juga dinasihatkan supaya sentiasa berhati-hati ketika membuat aktiviti yang berhampiran sungai agar kejadian sama tidak berulang kembali,” katanya. – K! ONLINE


Pasar Ipoh guna teknologi robotik
Oleh ZAKI SALLEH

4 Disember 2020, 4:48 pm
IPOH – Majlis Bandaraya Ipoh (MBI) mengaplikasikan penggunaan teknolog terkini apabila menggunakan sistem robotik dalam menyelesaikan isu kebersihan dan pengangkutan barang di dalam kawasan pasar.
Projek rintis ini dimulakan di Pasar Ayam Ipoh di sini yang juga menjadi pasar pertama di negara ini yang menggunakan teknologi sedemikian.
Datuk Bandar Ipoh, Datuk Rumaizi Baharin berkata, inisiatif tersebut hasil kerjasama MBI, Kementerian Perumahan dan Kerajaan Tempatan (KPKT), Kementerian Sains Teknologi dan Inovasi (MOSTI) dan Malaysian Technology Development Corporation (MTDC).
Menurut beliau, program berkenaan yang dibiayai menerusi peruntukan MOSTI bagi program Sandbox Inovasi dan Teknologi Nasional untuk mencari kaedah terkini dalam pengurusan harian pasar selain dapat mengurangkan tenaga kerja.
“Terdapat empat jenis robot yang kini sedang diuji di Pasar Ayam Ipoh iaitu robot mencuci lantai, robot mengangkut barang, kenderaan mengangkut barang dan robot mengambil sampah.
“Kesemua sistem robotik ini dijangka siap diuji dalam jangka masa terdekat dan beroperasi sepenuhnya pada Selasa depan,” katanya di sini hari ini.

Jelas Rumaizi, penggunana teknologi robotik tersebut akan membuka lembaran baru khususnya dalam pengurusan pasar yang lebih sistematik dan terkini.
Sistem robotik berkenaan yang dibangunkan oleh syarikat tempatan, Ideasparq Robotics Sdn. Bhd. turut digunakan secara meluas dalam beberapa sektor lain di negara ini termasuk kesihatan, perubatan dan perkilangan.-K! ONLINE


KPDNHEP akan tarik balik daging seludup dilabel halal
Oleh NOOR HAYATI MAMAT

4 Disember 2020, 5:17 pm
HULU TERENGGANU – Kementerian Perdagangan Dalam Negeri dan Hal Ehwal Pengguna (KPDNHEP) giat mengesan semula lokasi pengedaran daging sejuk beku diseludup masuk sebelum dibungkus semula dengan logo pengesahan halal yang terbongkar baru-baru ini.
Timbalan KPDNHEP, Datuk Rosol Wahid berkata, pengesanan tersebut bertujuan bagi membolehkan bekalan daging terbabit ditarik balik daripada pasaran demi kepentingan pengguna.
“Kita telah tangkap mereka yang disyaki terlibat membawa masuk daging lembu sejuk beku tidak halal ini. Kini kita juga giat mengenal pasti pasaran bekalan daging berkenaan diedarkan atau dijual bagi tindakan selanjutnya diambil.
“Pengesanan tidak hanya tertumpu di kawasan Johor semata-mata, kita tengok kawasan pengedarannya yang lain sebelum merampasnya jika benar bekalan daging tersebut daripada sumber kartel terbabit,” katanya ketika ditemui selepas melawat Bengkel Perusahaan Kerepek Pisang di Kampung Teris di sini hari ini.
Rosol berkata, KPDNHEP turut melakukan siasatan dalaman untuk memastikan sama ada jenayah kartel pengedaran daging haram berkenaan turut didalangi penjawat awam di kementerian terbabit.
Sebelum ini, akhbar melaporkan taktik jahat kartel yang menyeludup daging sejuk beku dan kemudiannya dibungkus semula dengan logo pengesahan halal serta menjualnya ke pasaran seluruh Malaysia.

Taktik tersebut terbongkar dalam satu serbuan bersepadu pihak berkuasa di sebuah Gudang di Senai, Johor Bahru baru-baru ini. – K! ONLINE


Jemaah positif Covid-19, Masjid Al-Mustaghfirin ditutup
Oleh NOOR HASLIZA NUSI

4 Disember 2020, 5:24 pm
BALIK PULAU – Masjid Al-Mustaghfirin di Sungai Tiram, Bayan Lepas di sini ditutup mulai hari ini berikutan terdapat laporan kes positif Covid-19 membabitkan beberapa ahli jemaahnya.
Tinjauan Kosmo! di pekarangan masjid berkenaan petang tadi mendapati Notis Perintah Tutup Premis telah ditampal pada satu tiang penanda yang diletakkan di hadapan pintu pagar utama Jalan Sultan Azlan Shah.

Arahan penutupan masjid yang dikeluarkan Kementerian Kesihatan itu berkuat kuasa hari ini sehingga satu tarikh yang akan diberitahu kelak bagi tujuan menjalani proses sanitasi.
Difahamkan, jemaah terbabit terdiri ahli jawatankuasa masjid dan proses menyah cemar telahpun dijalankan pagi tadi.
Seorang penduduk berhampiran yang mahu dikenali Ishak Ahmad, 55, berkata, dia dimaklumkan mengenai perkara terbabit daripada salah seorang ahli jawatankuasa masjid berkenaan semalam.
“Pihak masjid turut memaklumkan perkara sama kepada semua jemaah pada tengah hari tadi menerusi laman sosial Facebook masjid berhubung solat Jumaat dan solat jemaah dihentikan buat sementara waktu bermula hari ini sehinggalah diberitahu kelak,” katanya ketika ditemui Kosmo! di sini hari ini.
Setakat semalam, negeri ini mencatatkan sebanyak 43 kes baharu dengan jumlah kumulatif kes positif adalah 2,220 kes. – K! ONLINE


Bersatu akan adakan perbincangan isu MB Perak
Oleh MOHD RASDAN AHMAD

4 Disember 2020, 4:30 pm
PETALING JAYA – Parti Pribumi Bersatu Malaysia (Bersatu) akan mengadakan perbincangan khas berhubung keputusan undi percaya yang tidak menyebelahi Menteri Besar Perak, Datuk Seri Ahmad Faizal Azumu dalam sidang Dewan Undangan Negeri (DUN) Perak hari ini.
Ketua Peneranganya, Wan Saiful Wan Jan berkata, apa yang diputuskan dalam DUN Perak itu akan diperincikan sebaik mungkin sebelum satu pendirian parti dijelaskan.
“Perkara ini insya-Allah akan dibincangkan oleh pimpinan Bersatu dan saya harap kita sama-sama tunggu pandangan rasmi parti nanti,” katanya melalui hantaran Facebooknya hari ini.
Terdahulu, Ahmad Faizal yang juga Timbalan Presiden Bersatu gagal memperoleh sokongan majoriti Ahli Dewan Undangan Negeri (ADUN) dalam usul undi percaya terhadapnya yang dibentangkan oleh ADUN Pengkalan Baru, Datuk Abd. Manaf Hashim.
Sebanyak 48 undi menolak usul berkenaan dan 10 menyokong manakala satu undi rosak atau berkecuali.
Tambah Wan Saiful, Ahmad Faizal menunjukkan keikhlasan dalam kepimpinannya untuk tidak memanjangkan permasalahan politik ketika semua sedang menghadapi keadaan yang tidak menentu dari segi ekonomi dan kesihatan.

“Pandangan sebegini jelas menunjukkan kesungguhan beliau menjaga kebajikan rakyat dan sikap beliau yang sentiasa meletakkan rakyat di hadapan,” ujarnya. – K! ONLINE.


MBPJ laksana bil cukai taksiran elektronik tahun depan
Oleh NUR HUDA MUSA

4 Disember 2020, 4:19 pm
PETALING JAYA – Bil taksiran Majlis Bandaraya Petaling Jaya (MBPJ) boleh dimuat turun secara elektronik melalui aplikasi [email protected] bermula penggal satu tahun 2021.
MBPJ dalam kenyataan berkata, peralihan serahan bil cukai taksiran secara fizikal kepada bil elektronik itu akan memudahkan lebih 250,000 pemilik harta di Petaling Jaya.
“Sepanjang tahun 2020, MBPJ menerima lebih kurang 2,000 bil yang dikembalikan kerana tidak dapat diserahkan kepada pemilik harta disebabkan alamat tidak lengkap dan menghadapi pelbagai masalah ketika penyerahan bil yang menggunakan alamat harta tanah kosong.
“Aduan orang awam yang tidak menerima bil pada tahun ini sebanyak 1,067 juga dapat diatasi dengan adanya aplikasi ini,” katanya di sini hari ini.
Menurutnya, aplikasi tersebut turut menyediakan integrasi dengan [email protected] dan kepada pemilik harta boleh membuat pembayaran bil cukai taksiran mereka secara atas talian dengan hanya menggunakan kad kredit, kad debit atau Pertukaran Proses Kewangan (FPX).
“Melalui platform ini, pengemaskinian pembayaran melalui aplikasi [email protected] adalah secara ‘real time’ dan ianya dapat mengurangkan pergerakan masyarakat berurusan di kaunter Majlis.

“Selain itu juga, pengurusan operasi dan sistem penyampaian Majlis yang efisyen dapat menjimatkan kos operasi dijangka sebanyak RM 800,000 setahun jika tiada lagi penghantaran bil cukai secara fizikal yang diamalkan seperti sebelum ini,” jelasnya. – K! ONLINE


Bayi maut tersedak susu
Oleh NOR SHAFAWATI YUP

4 Disember 2020, 4:01 pm
SEREMBAN  – Seorang bayi lelaki berusia setahun meninggal dunia dipercayai akibat tersedak susu dalam kejadian di rumahnya di Taman Nusa Intan, Senawang di sini pagi tadi.
Bapa bayi tersebut Md Zarif Md Johari, 36, berkata, dia dan isteri, Zurriyati Ishak, 29, menyedari anak bongsunya, Zulkarnain tersedak susu kira-kira pukul 4.30 pagi selepas terdengar bayinya batuk ketika sedang tidur.
“Bila saya bangun saya lihat dia muntah susu dan bibirnya kebiruan. Saya cuba menepuk belakang badannya tetapi saya dapat rasakan dia tidak lagi bernafas.
“Kemudian, saya dan isteri kemudian membawanya ke hospital swasta yang terletak berhampiran. Sebaik sampai,  kakitangan hospital memberikan bantuan pernafasan namun anak saya disahkan sudah meninggal dunia,” katanya ketika ditemui di Jabatan Forensik, Hospital Tuanku Ja’afar (HTJ) di sini hari ini.
Menurut Md Zarif, anaknya itu baru sahaja keluar dari hospital semalam setelah mengalami demam serta tidak berselera makan.
“Saya reda dengan ketentuan Allah. Tapi sedih kerana saya dan isteri baharu saja menyambut hari lahir arwah bulan lalu,” katanya.

Sementara itu, Ketua Polis Daerah Seremban, Asisten Komisioner Mohd Said Ibrahim mengesahkan kejadian tersebut dan kes diklasifikasikan sebagai mati mengejut.-K! ONLINE